**Biharkeresztes Város Önkormányzata Képviselő-testületének …./2024. (X. ….) önkormányzati rendelete**

**Biharkeresztes Város Önkormányzat Szervezeti és Működési Szabályzatáról**

Biharkeresztes Város Önkormányzat Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében, és az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdés meghatározott feladatkörében eljárva a következőket rendeli el:

*I. Fejezet*

*ÁLTALÁNOS RENDELKEZÉSEK*

**1. §**

(1) Az önkormányzat hivatalos megnevezése: Biharkeresztes Város Önkormányzata (a továbbiakban: önkormányzat)

(2) Az önkormányzat székhelye: 4110 Biharkeresztes, Széchenyi u. 57. szám

(3) A polgármesteri hivatal hivatalos megnevezése: Biharkeresztesi Közös Önkormányzati Hivatal

(4) Az önkormányzat jelképei, valamint használatuk rendje:

*a)* *Biharkeresztes város címere:* Vágott, csücsköstalpu tárcsapajzs felső kék mezejének közepén aranykereszt, s ennek felső szárán ezüst Nap, azon pedig egy arany színű (7) hét ágú csillag látható. A kereszt elsősorban a város nevének utótagjára (Keresztes) utal, másodsorban pedig a 19. század elejétől ismét megjelenő katolikus hitközséget jelképezi. A Nap és a csillag viszont a 16. század második felétől kimutathatóan domináns református gyülekezetet szimbolizálja. A vágott pajzs alsó, piros mezejében ívelt zöld pajzstalpon a településre máig legjellemzőbb foglalkozás, a mezőgazdaság meghatározó jelképei láthatók: heraldikailag jobb oldalt ezüst színű, hegyével felfele néző csoroszlya, heraldikailag bal oldalt ezüst színű, élével balra, nyelével a talaj felé néző sarló, a kettő között pedig egy arany színű függőlegesen álló búzakéve. (A csoroszlya már Keresztes 18. század elején használt pecsétnyomóján fellelhető, tárcsapajzsba foglalva, majd szintén ez a jelkép található a község 1751-es vésetű pecsétnyomóján is. A sarló és a búzakéve pedig mind az 1820-ban, mind az 1870-ben vésett községi, illetve mezővárosi pecsétnyomókon fellelhető.)

*b)* *Biharkeresztes város zászlaja:* Egyik oldala balról jobbra harántolt, a címerpajzsban szereplő kék-pirossal megegyező színnel, a másik oldala ezüst. Anyaga selyem, körbeszegve aranyzsinórral és mérete 100 x 150 cm. A zászló ezüst színű oldalán középen helyezkedik el az (1) bekezdésben leírt címer.

*c)* Az önkormányzat jelképeit, a városi címert és zászlót, valamint azok használatának rendjét külön önkormányzati rendelet szabályozza.

(5) Az Önkormányzat pecsétje: Kör alakú, benne felirat: Biharkeresztes Város Önkormányzata Magyarország címerével.

(6) Az Önkormányzat pecsétjét kell használni:

*a)* a képviselő-testület jegyzőkönyveinek hitelesítésre,

*b)* a képviselő-testület által adományozott oklevelekre, kitüntetésekre,

*c)* az önkormányzat hazai és nemzetközi kapcsolataiban,

*d)* a polgármester és a jegyző által közösen aláírt okiratokra.

(7) A polgármester és a jegyző hivatalos pecsétjei sorszámozottak, középen Magyarország címere van, melyen a következő felirat olvasható:

*a)* Biharkeresztes Város Polgármestere

*b)* Biharkeresztesi Közös Önkormányzati Hivatal Jegyzője

**2. §**

A Képviselő-testület – a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 41. § (2) bekezdésében meghatározott – szervei:

*a)* a polgármester,

*b)* a Képviselő-testület e rendeletben meghatározott bizottságai,

*c)* a jegyző,

*d)* a Közös Önkormányzati Hivatal,

*e)* társulások

*II. Fejezet*

*AZ ÖNKORMÁNYZAT FELADAT ÉS HATÁSKÖRE*

**3. §**

A képviselő-testület az önkormányzat kötelező feladatain túl önként is vállalhatja közfeladat ellátását az Mötv-ben foglaltak szerint - az éves költségvetési rendeletben meghatározva -, ha annak személyi, tárgyi és pénzügyi feltételei rendelkezésre állnak. Az önkormányzat által ellátott kötelező, illetve önként vállalt feladatokat e rendelet 1. melléklete és 2. melléklete tartalmazza.

*III. Fejezet*

*A KÉPVISELŐ-TESTÜLET MŰKÖDÉSÉNEK SZABÁLYAI*

**1. A képviselő-testület munkaterve**

**4. §**

(1) A képviselő-testület éves munkatervében fontossági sorrendben meghatározza a napirendi pontokat, valamint azok előadóit, főbb feladatait és az ülések tervezett időpontjait.

(2) A munkaterv tartalmazza:

*a)* az ülések tervezett időpontját (havi bontásban),

*b)* az ülések várható napirendjeit,

*c)* a napirendek tervezett előadóit,

*d)* a véleményező bizottság megnevezését,

*e)* melyik napirendi pontnál kell közmeghallgatást tartani.

(3) A munkaterv összeállításához igényelni kell:

*a)* a települési képviselők,

*b)* a bizottság,

*c)* a jegyző,

*d)* az önkormányzati intézmények vezetői,

*e)* a bizottság nem képviselő tagjai,

*f)* a városban működő civil és társadalmi szervezetek, pártok javaslatait oly módon, hogy azok érdemben a munkaterv összeállításakor figyelembe vehetők legyenek. Javaslataik megtételére legalább 15 napos határidőt kell biztosítani.

(4) A munkatervet elfogadás után meg kell küldeni a 4. § (3) bekezdésének a) – f) pontjaiban megjelölt személyeknek, szervezeteknek.

**5. §**

(1) A Képviselő-testület az átruházott hatáskörökről külön rendeletben rendelkezik.

(2) A képviselő-testület polgármesterre átruházott hatásköreinek felsorolását a 3. melléklet tartalmazza.

(3) A képviselő-testület bizottságra átruházott hatásköreinek felsorolását a 4. melléklet tartalmazza.

(4) Az átruházott hatáskör gyakorlásáról a polgármester beszámol a Képviselő-testületnek, azzal, hogy a jegyző e feladatkörének a Közös Önkormányzati Hivatal működéséről szóló beszámolóval együtt tesz eleget.

**2. A Képviselő-testület ülései**

**6. §**

(1) Az önkormányzat képviselő-testületének hivatalos megnevezése: Biharkeresztes Város Önkormányzat Képviselő-testülete. A Képviselő-testület tagjainak száma polgármesterrel együtt 7 fő.

(2) A Képviselő-testület alakuló, rendes, rendkívüli ülést, közmeghallgatást és ünnepi ülést tart.

**7. §**

(1) Az alakuló ülés meghívóját és a javasolt napirendi pontokat – a Mötv. alakuló ülésre vonatkozó rendelkezéseinek figyelembevételével – a polgármester állítja össze. Az alakuló ülésre előterjesztett napirendi pontok esetében – a Mötv-ben kötelezően meghatározott napirendi pontok, valamint a rendelettervezetek kivételével – az előterjesztések formai követelményeire vonatkozó előírások alkalmazása mellőzhető.

(2) Az alakuló ülés meghívója kézbesítésének időpontjára a rendkívüli ülésre vonatkozó szabályokat kell megfelelően alkalmazni.

(3) Az alakuló ülésen a helyi választási bizottság elnöke tájékoztatást ad a helyi önkormányzati képviselők és polgármesterek választásának eredményéről és a polgármester, valamint a települési képviselők részére a megbízólevelet átadja.

**8. §**

(1) A képviselő-testület munkaterv szerint ülésezik, de legalább évente 7 rendes ülést tart. Rendes ülés július 1. és augusztus 31. között nem tervezhető.

(2) A képviselő-testület ülését a Biharkeresztesi Közös Önkormányzati Hivatal tanácskozótermében, illetve szükség esetén a Konferenciatermében tartja, vagy kihelyezett ülést tart.

(3) A képviselő-testületi rendes ülések időpontja általában a hónap utolsó szerda vagy csütörtöki napja.

**3. A képviselő-testület összehívása, vezetése**

**9. §**

(1) A polgármester abban az esetben, ha a döntés nem halasztható, rendkívüli képviselő-testületi ülést hívhat össze.

(2) A rendkívüli képviselő-testületi ülésre szóló meghívót és az előterjesztéseket elektronikusan az ülés előtt legalább 24 órával kell eljuttatni a képviselőkhöz, illetve a meghívottakhoz. A képviselőket, illetve a meghívottakat a rendkívüli testületi ülés időpontjáról a lehetőségekhez képest telefonon is értesíteni kell.

(3) Rendkívüli ülésen interpellációk és képviselői kérdések nem szerepelhetnek a napirenden.

(4) A rendkívüli ülés napirendjére kerülő előterjesztés tárgyalásának - ha jogszabály másként nem rendelkezik - nem feltétele az előzetes bizottsági vélemény beszerzése.

(5) A rendkívüli ülés vezetése egyebekben a rendes ülésre vonatkozó szabályok szerint történik.

**10. §**

(1) A Képviselő-testület a Város Napja alkalmából ünnepi ülést tart.

(2) Az ünnepi ülésre az e rendeletben az ülés meghívójának tartalmára, valamint annak kézbesítési rendjére, a napirendre, az előterjesztésekre, a tanácskozás rendjére, valamint a Képviselő-testület döntéseire vonatkozó szabályokat nem kell alkalmazni, de a testület határozatképességét az ülés teljes időtartama alatt biztosítani kell.

**11. §**

(1) A Képviselő-testület üléseit a polgármester írásbeli meghívóval hívja össze.

(2) A képviselő-testület ülését a polgármester, akadályoztatása esetén az alpolgármester hívja össze. A polgármesteri és az alpolgármesteri tisztség egyidejű betöltetlensége, illetve tartós akadályoztatásuk esetén az ülést az Ügyrendi és Pénzügyi Bizottság elnöke hívja össze.

(3) A képviselő-testület összehívását a Hajdú-Bihar Vármegyei Kormányhivatal vezetője is kezdeményezheti. Nemzetiségeket érintő ügyben a nemzetiségi önkormányzat is indítványozhatja a képviselő-testület összehívását.

**12. §**

A meghívónak tartalmaznia kell az ülés helyének és napjának, kezdési időpontjának, a tervezett írásbeli előterjesztés tárgyának és előterjesztőjének megjelölését, az ülés minősítését (alakuló, rendes, rendkívüli).

**13. §**

(1) A rendes ülésre szóló meghívót az ülés előtt legalább 3 nappal – a tárgysorozat megjelölésével – kell megküldeni a képviselőknek, a nem képviselő bizottsági tagoknak és a meghívottaknak.

(2) A meghívóval együtt kell kiküldeni a napirenden szereplő előterjesztéseket kizárólag e-mailen a képviselő-testület tagjainak, a települési képviselő bizottsági tagoknak, nemzetiségi szószólóknak.

(3) A meghívóban nem szereplő napirendi pontokra szóban csak kivételesen lehet előterjesztést tenni, az előterjesztő rövid tájékoztatója után a képviselő-testület egyszerű szótöbbséggel azonnal dönt a napirend felvételéről. A határozati javaslatot ez esetben is írásban kell kiadni.

(4) A rendes ülések időpontját és napirendjét előzetesen nyilvánosságra kell hozni a Biharkeresztesi Közös Önkormányzati Hivatal hirdetőtábláján, és a város honlapján.

**14. §**

(1) A képviselő-testületi ülésen tanácskozási joggal vehetnek részt, részükre külön meghívót és előterjesztést kell küldeni:

*a)* az aljegyző,

*b)* a Közös önkormányzati Hivatal Irodavezetői,

*c)* a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény mellékletében nevesített elismert egyházak képviselői, a tevékenységüket közvetlenül érintő napirendi pont tárgyalásakor,

*d)* az, aki jogszabály rendelkezése alapján a Képviselő-testület ülésén tanácskozási joggal rendelkezik, akinek jelenlétét jogszabály kötelezővé teszi,

*e)* akinek a meghívását a polgármester a napirendi pont megtárgyalásához indokoltnak tartja,

*f)* a napirendi javaslat előterjesztője az általa előterjesztett napirendi pont tárgyalására,

*g)* azon gazdasági témájú előterjesztéseknél, melyeknél az illetékes területi gazdasági kamarákat véleményezési jog illeti meg, az előterjesztést tárgyaló testületi ülésre tanácskozási joggal meg kell hívni,

*h)* a 6. mellékletben meghatározott önszerveződő közösségek képviselői, a tevékenységi körükbe tartozó napirend tárgyalásához.

(2) A Hajdú-Bihar Vármegyei Kormányhivatal képviselője a rá irányadó, törvényességi felügyeleti jogkört szabályozó jogszabályok szerint a Képviselő-testület bármely ülésén részt vehet.

**4. Az ülések nyilvánossága**

**15. §**

(1) A Képviselő-testület ülései – a Mötv. 46. § (2) bekezdésében meghatározott esetkörök kivételével – nyilvánosak. Az ülés időpontjáról a választópolgárokat a napirendet is tartalmazó meghívónak és a nyilvános ülés keretében tárgyalandó előterjesztéseknek a https://biharkeresztes.asp.lgov.hu/ portálon történő közzétételével tájékoztatni kell.

(2) A nyilvános ülésen a hallgatóság csak a kijelölt helyeken foglalhat helyet, és az engedély nélküli véleménynyilvánítás bármely formájától tartózkodni köteles.

**16. §**

(1) A képviselő-testület zárt ülést tart a Mötv. 46. § 2) bekezdés a) pontjába foglalt esetekben.

(2) Ha az érintett a Mötv. 46. § (2) bekezdés b) pontja alapján zárt ülés tartását kéri, ez irányú kérését a Képviselő-testület ülésének megkezdéséig írásban terjesztheti elő a polgármesternél. A zárt ülés tartására vonatkozó szabályokat a kérelem átvételétől kell alkalmazni.

(3) A zárt ülésre vonatkozó szabályokat kell alkalmazni a Mötv. 46. § (2) bekezdésének c) pontjában meghatározott esetekben.

**5. Napirendi javaslat**

**17. §**

(1) A polgármester a Képviselő-testületnek ajánlott írásbeli előterjesztésekről, azok sorrendjéről, a képviselő-testületi meghívó végleges tartalmáról az ülést megelőző 3. napon, a rendkívüli ülés esetében az ülés előtti napon dönt.

(2) A testület ülésére előterjesztést tehetnek:

*a)* polgármester,

*b)* alpolgármester,

*c)* képviselő-testület bizottsága,

*d)* jegyző,

*e)* önkormányzati intézmények vezetői,

*f)* munkatervben szereplő beszámolók, tájékoztatók előadói,

*g)* képviselő.

(3) Előterjesztést tenni főszabályként írásban kell, szóban csak kivételesen lehet, a határozati javaslatot viszont ez esetben is írásban kell kiadni.

**18. §**

(1) A Képviselő-testület ülésén a napirendre a polgármester tesz javaslatot, amelynek alapján a napirendet a Képviselő-testület egyszerű többséggel, vita nélkül megállapítja.

(2) A polgármester és az előterjesztő az előterjesztést a napirend elfogadásáig visszavonhatja.

(3) A polgármester, a képviselők, a jegyző, valamint saját előterjesztéseik tekintetében az előterjesztési joggal rendelkezők kezdeményezhetik valamely napirendi pont elnapolását, az ülés napirendi javaslatáról történő levételét, illetve a javasolt sorrend megváltoztatását. A kezdeményezésről a Képviselő-testület vita nélkül egyszerű többséggel dönt.

(4) A már napirendre vett napirendi pont elnapolásáról, napirendről történő levételéről, a napirendi pontok sorrendjének megváltoztatásáról bármely képviselő javaslatára a Képviselő-testület egyszerű többséggel dönt.

**6. A képviselő-testületi előterjesztések formai és tartalmi követelményei**

**19. §**

(1) A képviselő-testületi előterjesztés lehet:

*a)* írásbeli előterjesztés,

*b)* szóbeli előterjesztés,

*c)* beszámoló,

*d)* tájékoztató.

(2) Az előterjesztés két fő részből áll:

*a)* jelentés, beszámoló vagy tájékoztató,

*b)* határozati javaslat.

(3) Az előterjesztés első része tartalmazza:

*a)* a tárgy pontos meghatározását,

*b)* a meghozandó döntés indokainak bemutatását,

*c)* az előkészítésben résztvevők megnevezését, véleményét.

(4) Az előterjesztés első része az alábbi forma szerint épül fel:

*a)* A napirend pontos tárgyának megnevezése

*b)* A napirend elkészítőjének neve és beosztása,

*c)* A napirend előterjesztőjének neve és beosztása

(5) Az előterjesztés szöveges része tartalmazza:

*a)* a határozati javaslat, vagy rendelettervezet megértéséhez szükséges – az előterjesztő által lényegesnek tartott – előzményeket, magyarázatot, az alapjául szolgáló tényeket, adatokat, jogszabályokat,

*b)* annak említését, hogy a témakör szerepelt-e már korábban napirenden, és ha igen milyen döntés született, mi indokolja az ismételt tárgyalását,

*c)* szükség szerint a döntési alternatívákat, várható hatásaikkal,

*d)* a jogalkotásról szóló 2010. évi CXXX. törvényben meghatározott döntések tervezetét tartalmazó előterjesztés esetében az előzetes hatásvizsgálat eredményéről szóló tájékoztatást, valamint a rendelettervezet indokolását.

(6) A határozati javaslat tartalmazza: a jogszabályi hivatkozással alátámasztott, egyértelműen meghatározott - esetleges alternatív döntési lehetőségeket is tartalmazó - rendelkező részt, az (esetleges) alternatív döntésre előterjesztett szakértői javaslatokat egymástól világosan elkülönítve, a végrehajtásért felelős szerv vagy személy megnevezését, a végrehajtási határidő megjelölését.

(7) A testületi határozatok végrehajtásáról a határozatban megjelölt felelős köteles számot adni, a határidő lejártát követő testületi ülésen.

(8) Ha a végrehajtás határidőre nem történne meg, akkor jelenteni kell annak indokait és a mulasztásért felelős személyt.

(9) Az előterjesztést a 17. § (2) bekezdésében szereplő előterjesztésre jogosultak írhatják alá.

(10) Az előterjesztést törvényességi szempontból a jegyző köteles előzetesen felülvizsgálni és biztosítani az eljárási, alaki és adminisztrációs követelmények érvényesülését.

(11) Az előterjesztéseket írásban – a sürgősségi indítvány kivételével - a testületi ülést megelőző 5. munkanapig a polgármesterhez le kell adni, aki intézkedik sokszorosításáról és postázásáról. Egyidejűleg meg kell jelölni az előterjesztés tárgyalásához meghívandók személyét is.

(12) A szóbeli előterjesztésről 1 (eredeti) példány írásbeli előterjesztés készül, amelyre alkalmazni kell az e rendeletben az írásbeli előterjesztésre vonatkozóan rögzített tartalmi követelményeket. Amennyiben a napirend szóbeli előterjesztés keretében kerül megtárgyalásra, az adott napirendi pont tárgyalása kezdetén az előterjesztés írásban a képviselők számára kiosztásra kerül.

(13) Szóbeli előterjesztést tehet:

*a)* polgármester,

*b)* alpolgármester.

(14) A beszámoló

*a)* önkormányzati hatáskör gyakorlásáról,

*b)* a Képviselő-testület valamely határozatának végrehajtásáról,

*c)* az interpelláció kivizsgálásáról,

*d)* a Képviselő-testület és szervei működéséről,

*e)* az önkormányzati feladatot ellátó szervezet vagy jogszabályban beszámolásra kötelezett szerv tevékenységéről készíthető.

(15) A beszámoló benyújtására a polgármester, bizottsági elnök, jegyző, továbbá jogszabály alapján beszámolásra kötelezett jogosult.

(16) A polgármester a rendes képviselő - testületi ülésen köteles beszámolni a lejárt határidejű határozatok végrehajtásáról.

(17) A tájékoztató olyan írásos információk Képviselő-testület elé terjesztését jelenti, amelyek az önkormányzati döntések meghozatalát általános jelleggel támasztják alá, illetve amelyek valamely, a város életével kapcsolatos jelenségnek, nem önkormányzati szerv tevékenységének megismerését segítik elő.

(18) Tájékoztató benyújtására a polgármester, a bizottság, a jegyző, a jogszabály alapján tájékoztatásra kötelezett, továbbá a polgármester által felkért személy, vagy szervezet vezetője jogosult.

(19) A tájékoztató jellegű napirendi pont esetében nem kötelező vitát nyitni.

(20) A beszámoló elfogadásáról és a tájékoztató tudomásul vételéről a Képviselő - testület határozatot hoz.

**7. A Képviselő – testület tanácskozási rendje**

**20. §**

(1) Az ülést a polgármester nyitja meg, megállapítja a jelenlévő képviselők számát, az ülés határozatképességét.

(2) Ha a Képviselő-testület nem határozatképes vagy határozatképtelenné válik, a polgármester kísérletet tesz a határozatképesség helyreállítására.

(3) Amennyiben a Képviselő-testület a polgármester (2) bekezdésben foglalt intézkedése ellenére sem határozatképes, a polgármester az ülést berekeszti. Az ülés berekesztése esetén a Képviselő-testületet a polgármester 8 napon belül köteles az eredeti napirendi javaslattal, illetve a határozatképesség hiányában meg nem tárgyalt napirendi pontokkal újból összehívni.

**21. §**

Az ülés rendjének biztosítása érdekében a polgármester

*a)* figyelmeztetheti azt a hozzászólót, aki eltér a tárgytól, ismétli a korábban elmondottakat és eredménytelen figyelmeztetés esetén tőle a szót megvonhatja,

*b)* rendreutasíthatja azt, aki a testületi üléshez méltatlan magatartást tanúsít.

*c)* Ha az a) és b) pontokban foglalt intézkedés nem vezetne eredményre, illetve hatástalan maradna, a polgármester javasolhatja a figyelmeztetésnek, illetve a rendreutasításnak jegyzőkönyvben történő rögzítését. Erről a képviselő-testület vita nélkül egyszerű szótöbbséggel határoz.

**22. §**

A polgármester bármikor tárgyalási szünetet rendelhet el, amelynek az időtartamát is megállapítja. Az ülések idején - a szünetek kivételével - a bizottság nem ülésezhet.

**8. Vitavezetési szabályok**

**23. §**

(1) A képviselő-testület ülését a polgármester, akadályoztatása esetén az alpolgármester, illetve mindkettőjük akadályoztatása esetén az ügyrendi és pénzügyi bizottság elnöke vezeti.

(2) A polgármester feladatai a képviselő-testület ülésének vezetésével kapcsolatban:

*a)* megállapítja és az ülés időtartama alatt figyelemmel kíséri az ülés határozatképességét, a képviselő-testület akkor határozatképes, ha az ülésen a települési képviselők több mint a fele jelen van.

*b)* biztosítja az ülés zavartalan rendjét,

*c)* előterjeszti a napirendi javaslatot,

*d)* napirendi pontonként megnyitja, vezeti, lezárja a vitát,

*e)* a vita alapján megfogalmazza a kiegészített, módosított határozati javaslatokat olyképpen, hogy arra egyértelmű igen-nel vagy nem-mel lehessen szavazni,

*f)* napirendi pontonként szavazásra bocsátja a határozati javaslatokat és kihirdeti a határozatot,

*g)* biztosítja a települési képviselő önkormányzati kérdésekben felvilágosítás kérési és az interpellációs jogának gyakorlását,

*h)* berekeszti az ülést.

(3) A tanácskozás rendje általában:

*a)* A napirend tervezetét a polgármester ismerteti és indokolja, ha az eltér az előzetesen kiküldött, meghívóban szereplő napirendtől. A meghívóban nem szereplő napirendi pontokra csak sürgős és halasztást nem tűrő ügyekben lehet javaslatot (továbbiakban: sürgősségi indítvány) tenni. A települési képviselők megvitatják a napirendi javaslatot és az esetleges sürgősségi indítványokat. A képviselő-testület a napirend elfogadása előtt minősített többségű szavazással, külön-külön dönt a sürgősségi indítványok elfogadásáról, és a napirendi pontként való felvételéről. A települési képviselők ezt követően megvitatják a napirendi javaslatokat, és arról egyszerű szótöbbséggel határoznak. Ha a képviselő-testület helyt ad a sürgősségi indítványnak, úgy azt a napirendi pontok között – az indítványozó által megjelölt helyen, ennek hiányában utolsó napirendi pontként – kell megtárgyalni. Ha a képviselő-testület nem ismeri el a sürgősséget, úgy a napirendek meghatározásakor kell arról állást foglalni, mikor tűzik napirendre és hányadik napirendi pontként. A sürgősségi indítványt írásban és szóban is lehet előterjeszteni.

*b)* Előterjesztések az alábbiak szerint:

*ba)* A polgármester minden előterjesztés és határozati javaslat felett vitát nyit.

*bb)* Az írásbeli előterjesztést az előadó maximum 5 percben a vita előtt szóban kiegészítheti.

*bc)* A képviselő-testület tagjai a vitát megelőzően minden esetben a jelentkezés sorrendjében kérdéseket intézhetnek az előterjesztőhöz.

*bd)* A kérdéseket a képviselők két alkalommal tehetik meg napirendenként maximum 2-2 perc időtartamban.

*be)* Az esetleges szóbeli kiegészítés után a polgármester az adott napirenddel kapcsolatosan felkéri a bizottság elnökét, hogy ismertesse a bizottság véleményét, melyet a bizottság elnöke maximum 2 perc időtartamban kiegészíthet. A bizottsági javaslatokat írásban a jegyzőkönyvhöz kell csatolni.

*bf)* A kérdésekre a napirend előadója válaszol.

*bg)* Ezt követően kerül sor a véleményekre és a hozzászólásokra, melyeket a képviselők minden esetben a jelentkezés sorrendjében két alkalommal tehetnek meg 2-2 perc időtartamban.

*bh)* Személyes érintettség okán egy alkalommal további 2 perc időtartamban ismételt vélemény, illetve hozzászólás lehetősége illeti meg a képviselőt.

*bi)* A vita lezárására, a hozzászólások időtartamának további korlátozására bármely képviselő javaslatot tehet. A javaslatról a képviselő-testület vita nélkül dönt.

*bj)* A vita lezárását követően a polgármester a módosító javaslatokat egyénként bocsátja szavazásra. A polgármester először a módosító és kiegészítő javaslatokat bocsátja szavazásra. Amennyiben így elfogadásra kerül, úgy azokkal együtt az egész határozati javaslatot bocsátja szavazásra. Elutasítás esetén az eredeti határozati javaslatot bocsátja szavazásra.

*bk)* A szavazás előtt a polgármester a jegyzőnek megadja a szót, amennyiben ő bármely javaslat törvényességét érintően észrevételt kíván tenni.

*bl)* Az ülést vezető elnök ismerteti a szavazás módját és a döntéshez szükséges szavazati arányt.

(4) A képviselő-testület a polgármester előterjesztése alapján polgármesteri jelentés címmel tárgyalja és dönt:

*a)* a lejárt határidejű határozatok végrehajtásáról szóló tájékoztatóról,

*b)* a polgármester és a bizottság átruházott hatáskörében hozott döntésekről szóló tájékoztatóról,

*c)* a polgármester két ülés közötti eseményekről, polgármesteri intézkedésekről,

*d)* az előző képviselő-testületi ülésen az interpellációk alapján tett intézkedésekről szóló jelentés elfogadásáról.

(5) Bármelyik képviselő ügyrendi javaslatot tehet, amely javaslat az ülés vezetésével, rendjével összefüggő, illetve a tárgyalt napirendi pontot érdemben nem érintő, döntést nem igénylő eljárási kérdésekre vonatkozhat. A vita lezárását követően ügyrendi javaslatot csak a szavazás módjára lehet tenni. Az ügyrendi javaslatról a képviselő-testület vita nélkül határoz.

(6) Bármelyik képviselő ügyrendi javaslatot tehet a képviselő-testületi ülés későbbi időpontban történő folytatására (folytatólagos ülés) az ok megjelölésével. A folytatólagos ülésről a képviselő-testület minősített szótöbbséggel azonnal dönt. A polgármester a döntést követően gondoskodik a folytatólagos ülés összehívásáról.

**9. A felszólalások típusai**

**24. §**

A Képviselő-testület ülésén az alábbi felszólalásokra kerülhet sor:

*a)* napirenden kívüli felszólalás,

*b)* napirendhez kapcsolódó felszólalás,

*c)* ügyrendi felszólalás,

*d)* képviselői kérdés,

*e)* önálló képviselői indítvány

*f)* interpelláció,

*g)* állampolgári jogon történő hozzászólás.

**25. §**

A Képviselő-testület rendes ülésén rendkívüli ügyben valamennyi napirendi pont lezárását követően bármely képviselő felszólalhat (napirenden kívüli felszólalás).

**26. §**

A napirendhez kapcsolódó felszólalásra a képviselőknek a jelentkezés sorrendjében, a tanácskozási joggal megjelenteknek és az állampolgári jogon hozzászólóknak az általa megállapított sorrendben a polgármester adja meg a szót, a vitavezetésre vonatkozó szabályok szerinti rendben.

**27. §**

(1) Az ügyrendi felszólalás ügyrendi hozzászólás, ügyrendi javaslat vagy ügyrendi kérdés lehet.

(2) Az ügyrendi hozzászólás olyan, a Képviselő-testület működésének, ülésének rendjével kapcsolatos, a tárgyalt napirendi pont tartalmát érdemben nem érintő, intézkedést igénylő észrevétel, amelyről dönteni nem szükséges.

(3) Az ügyrendi javaslat a Képviselő-testület vezetésével, működésével, rendjével összefüggő, a tárgyalt napirendi pont tartalmát érdemben nem érintő, döntést igénylő eljárási kérdésre vonatkozó javaslat. Az ügyrendi javaslatról a Képviselő-testület vita nélkül határoz, egyszerű többséggel.

(4) Ügyrendi kérdésben a Képviselő-testület tagjai e rendelet vitavezetési szabályai keretében meghatározottak szerint kérhetnek szót. Az ügyrendi kérdést annak feltételét követően megválaszolja az, akihez a képviselő kérdését intézte. A válaszadást követően az ügyrendi kérdésről további vita nem nyitható.

**28. §**

(1) Képviselői kérdések: a köz érdekében tett, az önkormányzati hatáskörbe tartozó szervezeti, működési, döntési, előkészítési jellegű felvetések vagy tudakozódások, amelyeket a napirend lezárása után egy alkalommal tehet fel a települési képviselő a polgármesternek, az alpolgármesternek, a jegyzőnek és a bizottság elnökének.

(2) A kérdés esetén a kérdező elfogadási nyilatkozatra nem jogosult, a képviselő-testület a felvilágosításról nem szavaz.

(3) Ha az ülésen az érdemi válaszadás nem lehetséges, a választ 8 napon belül írásban kell megadni a kérdést feltevőnek.

**29. §**

(1) A napirendbe felvett ügyekkel össze, vagy össze nem függő képviselői önálló indítványt a polgármesternek kell az ülés napját megelőzően legalább 3 nappal írásban beterjeszteni.

(2) A beterjesztésnek tartalmazni kell az önálló indítvány tárgyát, a határozati javaslatot és az önálló indítványt előterjesztő képviselő aláírását.

(3) A képviselő-testület ülésének napirendjére önálló napirendi pontként felvehető indítványnak a tárgyalásra és a határozathozatalra alkalmasnak kell lenni.

(4) A (3) bekezdés szerinti indítvány tárgyalásra és a határozathozatalra alkalmasságáról, valamint napirendre tűzéséről a képviselő-testület - vita nélkül - egyszerű szótöbbséggel határoz. A határozathozatal előtt az indítványt tevőnek a szót meg kell adni, aki maximum 5 perc időtartamban mondhatja el szóbeli kiegészítését.

**30. §**

(1) Interpelláció: a polgármesternek, az alpolgármesternek, a jegyzőnek és a bizottsági elnöknek magyarázatadási kötelessége a feladatkörükbe tartozó önkormányzati ügyben. Zárt ülésen tett interpellációra zárt ülésen kell válaszolni. A képviselő-testületi tag interpellációját írásban a képviselő-testület ülését megelőzően három nappal korábban kell, hogy eljuttassa a polgármesterhez. Az interpellált személynek a képviselő-testület ülésén, vagy amennyiben ez nem lehetséges legkésőbb 15 napon belül írásban kell érdemi választ adnia.

(2) Az interpellációra adott válaszra az interpelláló képviselő és a képviselő-testület nyilatkozik, hogy elfogadja-e.

(3) Ha az interpelláló képviselő nem fogadja el a választ, annak elfogadásáról a képviselő-testület – vita nélkül – dönt.

(4) Ha a választ a képviselő-testület nem fogadja el, az interpellációra adott válasz vizsgálatát a polgármester a feladatkör szerinti illetékes bizottsághoz utalja. A bizottság vizsgálatának eredményét a következő testületi ülésen bejelenti, s a továbbiakról a képviselő-testület – vita nélkül – határoz. A képviselő-testület elrendelheti az interpelláció tárgyát képező ügy napirendre tűzését.

**31. §**

A napirendi ponthoz állampolgári jogon történő hozzászólásra jelentkező állampolgárnak a polgármester adja meg a szót legfeljebb 3 perc időtartamra.

**10. A döntéshozatal szabályai**

**32. §**

(1) Minősített többség szükséges a javaslat elfogadásához a Mötv-ben felsorolt döntéseken túl az alábbi ügyekben:

*a)* helyi népszavazás kiírása;

*b)* kitüntetés, kitüntető címek adományozása;

*c)* képviselő-testület hatáskörének átruházása;

*d)* gazdasági program elfogadása;

*e)* kötvénykibocsátás;

*f)* közösségi célú alapítvány és alapítványi forrás átvétele és átadása;

*g)* közterület elnevezése, nevének megváltoztatása;

*h)* emlékműállítás;

*i)* önkormányzati vagyonnal kapcsolatos ügyekben, a külön önkormányzati rendeletben meghatározottak szerint;

*j)* intézmény megszüntetése;

*k)* folytatólagos ülés tartása.

(2) Határozathozatal:

*a)* A képviselő-testület határozatait általában egyszerű szótöbbséggel hozza.

*b)* A szavazás során az egyszerű szótöbbséggel eldöntendő ügyekben a javaslat elfogadásához a jelenlévő képviselők több mint a felének igen szavazata, a minősített többséggel eldöntendő ügyekben legalább 4 igen szavazat szükséges.

*c)* Ha a (2) bekezdés b) pontja szerinti igen szavazatok száma nincs meg, a határozati javaslat az elfogadásához szükséges szavazattöbbséget nem kapta meg jelöléssel kerül jegyzőkönyvezésre.

*d)* A polgármester, ha a képviselő-testület döntését az önkormányzat érdekeit sértőnek tartja, ugyanazon ügyben egy alkalommal kezdeményezheti a döntés ismételt megtárgyalását. A kezdeményezést az ülést követő három napon belül nyújthatja be, a képviselő-testület a benyújtás napjától számított tizenöt napon belül dönt.

*e)* A képviselő-testületi határozatokat külön-külön naptári év elejétől kezdődően folyamatosan arabszámmal és ezen felül a testületi ülés időpontját jelző dátummal kell ellátni. A határozat jelölése: Biharkeresztes Város Önkormányzat Képviselő-testületének…../20…. (……) sz. határozata; Amennyiben a napirend tárgyában több intézkedést igénylő határozat vált szükségessé, a határozatot további A., B. … stb. pontokkal kell tagolni.

*f)* A képviselő-testület határozatait elektronikusan meg kell küldeni a települési képviselőknek, írásban a téma szerint érintett szerveknek és személyeknek.

*g)* A határozatok nyilvántartásáról a jegyző gondoskodik. A nyilvántartásban rögzíteni kell a határozat sorszámát és tárgyát, a végrehajtásra vonatkozó intézkedéseket, a végrehajtás határidejét és felelősét.

(3) A szavazás módja

*a)* A szavazás nyílt, név szerinti vagy titkos szavazással történik.

*b)* A nyílt szavazás kézfelemeléssel történik.

*c)* A név szerinti szavazás esetén a jegyző ülésrendben felolvassa a képviselők nevét, akik igen vagy nem, illetve tartózkodom nyilatkozattal szavaznak.

*d)* A képviselő-testület döntéseit általában nyílt szavazással hozza.

*e)* Titkos szavazást kell tartani alpolgármester választásakor és lehet tartani választás, kinevezés, felmentés, vezetői megbízás adása, illetve visszavonása, fegyelmi eljárás megindítása, fegyelmi büntetés kiszabása és állásfoglalást igénylő személyi ügy tárgyalásakor; önkormányzati hatósági, összeférhetetlenségi és kitüntetési ügy tárgyalásakor; vagyonnyilatkozattal kapcsolatos eljárás tárgyalásakor; önkormányzat vagyonával való rendelkezés és az önkormányzat által kiírt pályázat tárgyalásakor.

*f)* A titkos szavazás elrendeléséről, illetve a név szerinti szavazásról bármelyik képviselő javaslatára a testület – vita nélkül – egyszerű szótöbbséggel határoz.

*g)* A titkos szavazást az az ügyrendi és pénzügyi bizottság képviselő tagjai bonyolítják le.

*h)* A határozati javaslat részekre is bontható. Ez esetben részenként kell szavazásra bocsátani. A szavazás először a módosító javaslatokról, indítványokról történik, végül az egész határozati javaslatról dönt a képviselő-testület.

*i)* A módosító indítványokról a szavazás egyszerű szótöbbséggel történik, akkor is, ha az egész határozati javaslat elfogadásához minősített többség szükséges.

**33. §**

(1) Ha a Képviselő-testület kinevezési, megbízási, választási jogkörének gyakorlása során több jelölt közül választ, illetve, ha a határozati javaslat több változatot tartalmaz, azok mindegyikéről szavazni kell. Azt a jelöltet, illetve változatot kell elfogadottnak tekinteni, amelyik a legtöbb igen szavazatot kapta, feltéve, hogy a szavazatok száma eléri a szükséges többséget.

(2) Az (1) bekezdésben foglalt eljárás során megvalósult szavazategyenlőség esetén újabb szavazási fordulót kell tartani a legtöbb azonos szavazatot elért jelöltek, illetve változatok között. Ez alapján azt a jelöltet, illetve változatot kell elfogadottnak tekinteni, amelyik a legtöbb igen szavazatot kapta, feltéve, hogy a szavazatok száma eléri a szükséges többséget.

(3) Ha az előző bekezdésekben foglaltak alapján a jelölt, illetve a határozati javaslat nem kapja meg a szükséges szavazatot, az előterjesztőnek új pályázatot kell kiírnia, illetve új határozati javaslatot kell készítenie.

(4) A Képviselő-testület határozatban elmarasztalja a személyes érintettségére vonatkozó bejelentést elmulasztó képviselőt.

**34. §**

Rendeletalkotás:

*a)* A képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján annak végrehajtására önkormányzati rendeletet alkot.

*b)* A rendelet alkotását a polgármesternél kezdeményezheti

*ba)* települési képviselő,

*bb)* képviselő-testület bizottsága,

*bc)* helyi társadalmi szervezet vezető testülete,

*bd)* jegyző,

*be)* nemzetiségi önkormányzat, melyet a polgármester a bizottsággal és a jegyzővel véleményeztet, majd a képviselő-testület elé terjeszt.

*c)* A képviselő-testület a törvény által nem szabályozott helyi társadalmi viszonyok rendezésére vonatkozó rendeletalkotás esetében először annak szükségességéről határoz.

*d)* A képviselő-testület rendelet-előkészítéssel megbízhatja a bizottságot, vagy külön e célra bizottságot hozhat létre.

*e)* A rendelettervezetet az Ügyrendi és Pénzügyi Bizottság, valamint a jegyző minden esetben véleményezi. A rendelettervezet előkészítésében a jegyző utasítása alapján részt vesznek a polgármesteri hivatal tárgy szerint érintett munkatársai.

*f)* Az állampolgárok szélesebb körét érintő rendelet-tervezetet legalább 5 napra közszemlére kell tenni a Biharkeresztesi Közös önkormányzati Hivatal hirdetőtábláján és a város honlapján.

*g)* Az önkormányzati rendelet kihirdetése a Biharkeresztesi Közös Önkormányzati Hivatal bejáratánál elhelyezett hirdetőtáblára történő kifüggesztéssel történik.

*h)* Az önkormányzati rendeletek kihirdetéséről és végrehajtásáról a jegyző gondoskodik.

*i)* A jegyző köteles gondoskodni arról, hogy a lakosság tájékoztatása céljából az önkormányzati rendeletek a hirdetőtáblán a kihirdetés napján kifüggesztésre kerüljenek, valamint a város honlapján a kihirdetést követő napon megjelenjenek.

*j)* A rendeleteket a polgármester és a jegyző írja alá.

*k)* Az Ügyrendi és Pénzügyi Bizottság szükség szerint, de ciklusonként legalább egy alkalommal felülvizsgálja és javaslatot tesz a képviselő-testületnek azok módosítására. A rendeletet az ülésről készült jegyzőkönyv szó szerint tartalmazza.

*l)* A rendeleteket külön-külön a naptári év elejétől kezdődően folyamatosan arab sorszámmal és évszámmal kell ellátni. A kihirdetés időpontját zárójelben kell jelezni, római számmal a hónapot, arab számmal a napot. Például: Biharkeresztes Város Önkormányzat Képviselő-testületének 1/2008. (I. 31.) önkormányzati rendelete.

*m)* A képviselő-testület rendeleteit az ülést követő 3 napon belül meg kell küldeni a Hajdú-Bihar Vármegyei Kormányhivatal részére, és a téma szerint érintett szerveknek és személyeknek.

*n)* A rendeletek nyilvántartásáról a jegyző gondoskodik. A nyilvántartásban rögzíteni kell a rendelet sorszámát és tárgyát, a végrehajtásra vonatkozó intézkedéseket, valamint a végrehajtás határidejét és felelősét.

**11. A Képviselő-testület ülésének jegyzőkönyve**

**35. §**

(1) A jegyzőkönyv elkészítéséről a jegyző gondoskodik annak egy példányát mellékleteivel együtt az ülést követő 15 napon belül megküldi a Hajdú-Bihar Vármegyei Kormányhivatal vezetőjének.

(2) A képviselő-testület üléseiről hang- és képanyag készül, melyet a közfeladatot ellátó szervek iratkezelésének általános követelményeiről szóló 335/2005. (XII. 29.) Kormányrendelet szerint a szerkesztett jegyzőkönyv elkészülte után a keletkezést követő év március 31-ig a levéltárban kell elhelyezni.

(3) A Képviselő-testület üléséről készült jegyzőkönyvnek a Mötv-ben meghatározott tartalmi elemeken túl tartalmaznia kell

*a)* az ülésről a távolmaradásuk okát előzetesen bejelentő és az azt elmulasztó települési képviselők nevét,

*b)* napirendi pontonként az elhangzott előterjesztői kiegészítést, bizottsági véleményt, a feltett kérdéseket és az azokra adott válaszokat,

*c)* külön indítványra az elhangzott bizottsági kisebbségi véleményt,

*d)* a polgármester ülésvezetéssel összefüggő intézkedéseit,

*e)* a Képviselő-testületen történt fontosabb eseményeket,

*f)* a kérdéseket, interpellációkat és az azokra adott választ.

(4) A képviselő - a felszólalását követően azonnal - kérheti elhangzott hozzászólásának a jegyzőkönyvben történő szó szerinti írásba foglalását. Írásban benyújtott hozzászólását a jegyzőkönyvhöz csatolni kell.

(5) A képviselő-testületi ülés jegyzőkönyvét a polgármester és a jegyző írja alá.

(6) A zárt ülésről külön jegyzőkönyvet kell készíteni.

(7) A képviselő-testületi ülések jegyzőkönyvének megtekintését – a zárt ülésről készült jegyzőkönyv kivételével – a Biharkeresztesi Közös Önkormányzati Hivatalban és – egy példány megküldésével – a városi könyvtárban biztosítani kell.

**12. Közmeghallgatás**

**36. §**

(1) A képviselő-testület évente legalább egyszer közmeghallgatást tart, ahol az állampolgárok, helyi szervezetek közérdekű kérdéseket, kezdeményezéseket, javaslatokat tehetnek. A közmeghallgatás idejét, helyét és témáját annak megtartása előtt legalább 15 nappal korábban nyilvánosságra kell hozni.

(2) Amennyiben a közérdekű kérdés, vagy javaslat az ülésen nem válaszolható meg, a meg nem válaszolt közérdekű kérdést és javaslatot a polgármester, jegyző vagy a bizottság vizsgálja, s arra 15 napon belül választ ad.

(3) A válaszról a Képviselő-testületet a soron következő ülésen tájékoztatni kell.

**13. Lakossági fórum**

**37. §**

(1) A lakosság közvetlen tájékoztatása, fontosabb döntések előkészítésébe való bevonás céljából az önkormányzat lakossági fórumot tarthat.

(2) A lakossági fórumot szükség szerint kell tartani.

(3) A képviselő-testület a lakossági fórumon tájékoztatja a lakosságot a végzett munkájáról, célkitűzéseiről, a lakosságot érintő fontosabb kérelmekről.

(4) A lakosságra vonatkozó döntések, információk elsősorban a község hirdetőtábláján, honlapján, valamint tájékoztatást vagy figyelem felhívást tartalmazó szórólap útján kerülnek nyilvánosságra.

*IV. Fejezet*

*A KÉPVISELŐ – TESTÜLET TAGJAI*

**14. Képviselő**

**38. §**

(1) A Képviselő-testület tagjai Biharkeresztes város egészéért vállalt felelősséggel képviselik választóik érdekeit.

(2) A képviselő – más jogszabályban meghatározott jogai mellett – jogosult:

*a)* képviselői munkájával összefüggésben - az önkormányzattól kapott megbízás alapján az önkormányzati intézmények, gazdasági társaságok, egyéb szervezetek (a továbbiakban: intézmények) helyiségeibe - az intézmény vezetője, vagy távolléte esetén az erre kijelölt személlyel történő előzetes egyeztetés után - belépni,

*b)* képviselői munkájával összefüggésben az intézmények tevékenységével, működésével kapcsolatban adatot, tájékoztatást és információt – a polgármester útján - kérni.

**39. §**

(1) A képviselő – más jogszabályban meghatározott kötelezettségei mellett – köteles:

*a)* írásban vagy szóban a polgármesternek, illetve a bizottság elnökének bejelenteni, ha a Képviselő-testület ülésén, illetve bizottsági ülésen részt venni nem tud, vagy egyéb megbízatása teljesítésében akadályoztatva van,

*b)* a Képviselő-testület vagy bizottság megbízásából történő eljárásról a következő ülésen beszámolni,

*c)* a választópolgárokkal közvetlen és rendszeres kapcsolatot tartani.

(2) A képviselő a lakossági kérelmek, panaszok, bejelentések megismerése érdekében fogadóórát tarthat.

(3) A települési képviselők kötelesek a testületi, illetve a bizottsági üléseken részt venni.

(4) Akadályoztatásukat előre be kell jelenteniük a polgármesternek, illetve a bizottság elnökének.

(5) A képviselőket a külön rendeletben szabályozott tiszteletdíj és egyéb juttatások illetik meg.

(6) A képviselőt a helyi önkormányzatokról szóló törvényben és a jelen jogszabályban rögzített jogok illetik meg, illetve kötelességek terhelik. A képviselők jogai és kötelezettségei azonosak.

(7) A képviselő főbb jogai:

*a)* Részt vehet a képviselő-testület döntéseinek előkészítésében, végrehajtásuk megszervezésében és ellenőrzésében.

*b)* Kezdeményezheti, hogy a képviselő-testület vizsgálja felül bizottságának, a polgármesternek a képviselő-testület által átruházott önkormányzati ügyben hozott döntését.

*c)* A képviselő-testület a polgármestertől igényelheti a képviselői munkájához szükséges tájékoztatást, illetve közreműködést.

*d)* Közérdekű ügyben kezdeményezi a képviselő-testület hivatalának intézkedését, melyre a hivatal 15 napon belül érdemi válaszát köteles adni.

(8) A képviselő főbb kötelességei:

*a)* Köteles olyan magatartás tanúsítására, amely méltóvá teszi a közéleti tevékenységre, a választó bizalmára.

*b)* Felkérés alapján részt vesz a képviselő-testületi ülések előkészítésében, valamint a különböző vizsgálatokban.

*c)* Kapcsolatot tart a város lakosságával, illetve önszerveződő közösségeivel.

*d)* Köteles bejelenteni személyes érintettségét.

*e)* Megbízólevelének átvételétől, majd azt követően minden év január 1-jétől számított 30 napon belül vagyonnyilatkozatot köteles tenni, amelyhez köteles a vele közös háztartásban élő házas- vagy élettársának, valamint gyermekének vagyonnyilatkozatát is csatolni.

*f)* A képviselő az összeférhetetlenségi okot a megválasztásától vagy az összeférhetetlenségi ok felmerülésétől számított harminc napon belül köteles megszüntetni. Amennyiben jogszabályban meghatározottak szerint nem lehetséges az összeférhetetlenségi ok alapjául szolgáló jogviszony harminc napon belül történő megszüntetése, akkor a képviselő által tett és a jogviszony megszüntetéséről szóló, az arra jogosult által írásban megerősített lemondó nyilatkozatát, amelyet az összeférhetetlenség megszüntetésének kell tekinteni, az Ügyrendi és Pénzügyi Bizottsághoz nyújtja be.

*g)* Ha a képviselő a Képviselő-testület éves munkatervében meghatározott testületi ülésről, vagy a bizottság éves munkatervében meghatározott bizottsági ülésről, a városi ünnepségekről, megemlékezésekről, valamint Biharkeresztes Város kiemelt ünnepségeiről, rendezvényeiről indokolatlanul távol marad, és távolmaradását előzetesen és hitelt érdemlően nem menti ki, a képviselő a soron következő havi tiszteletdíjának 50 %-ra jogosult. Ismételt kötelezettségszegés esetén a csökkentés újra megállapításra kerül.

*h)* A képviselő-testületi, bizottsági ülésről történő indokolatlan távolmaradás tényét a polgármester vagy az ülés vezetője, bizottsági ülésről történő indokolatlan távolmaradás esetén a bizottság elnöke vagy az ülés vezetője állapítja meg.

**15. Tanácsnokok**

**40. §**

(1) A képviselő-testület a polgármester javaslatára a képviselők közül tanácsnokokat választhat.

(2) A tanácsnokok felügyelik a képviselő-testület által meghatározott önkormányzati feladatköröket.

(3) A tanácsnokok általános és különös feladatkörök felügyeletével egyaránt megbízhatóak.

(4) A tanácsnokok megválasztásával egyidejűleg a képviselő-testület által meghatározásra kerülnek a tanácsnokok által felügyelt ügyek.

*V. Fejezet*

*A KÉPVISELŐ-TESTÜLET BIZOTTSÁGA*

**16. Állandó bizottság**

**41. §**

(1) A képviselő-testület feladatának eredményesebb ellátása érdekében az Mötv. által kötelezően előírt **Ügyrendi és** **Pénzügyi Bizottságot** 9 fővel (5 fő képviselő-testületi tag, 4 fő nem képviselő-testületi tag) hoz létre.

(2) A képviselő-testület bizottsága előkészítő, véleményező, javaslattevő, ellenőrzési feladatokat ellátó – a képviselő-testület által önkormányzati ügyekben döntési jogkörrel is felruházható – egymással mellérendeltségi viszonyban álló, választott testületi szerv.

*a)* Dönt: a képviselő-testület által jelen rendeletben átruházott hatáskörben.

*b)* Előkészíti:

*ba)* a szakterületüket érintő önkormányzati koncepciókat, programokat,

*bb)* a képviselő-testület elé kerülő, feladatkörükbe tartozó testületi előterjesztéseket.

*c)* Javaslatot tesz:

*ca)* a szakterületükhöz tartozó intézmények vezetői álláshelyének betöltésére beérkező pályázatok elbírálására,

*cb)* a képviselő-testület munkatervének előkészítése, tárgyalása során a megtárgyalandó gazdasági és egyéb tárgyú előterjesztésekre,

*cc)* gazdasági társaságok, intézmények létesítésével, átalakításával, megszüntetésével, átvételével kapcsolatot testületi döntésekre.

*d)* Véleményezi:

*da)* a közép- és hosszútávú fejlesztési koncepciók elfogadására vonatkozó javaslatokat,

*db)* előzetesen a képviselő-testület elé kerülő előterjesztések szakterületüket érintő részét,

*dc)* az Önkormányzat éves pénzügyi tervének, költségvetésének szakterületüket érintő részét,

*dd)* gazdasági társaságok, intézmények szakmai munkáját, beszámolóját, jelentését,

*de)* azt az intézkedést, amelyeket a feladatkörükhöz tartozó interpellációra adott és a képviselő-testület által el nem fogadott válasz alapján történtek.

*e)* Ellenőrzi:

*ea)* a Biharkeresztesi Közös Önkormányzati Hivatalnak a képviselő-testület fenntartói, tulajdonosi jogkörében eljárva a képviselő-testület és bizottsága döntésének előkészítésére, illetve végrehajtására irányuló munkáját,

*eb)* a képviselő-testület fenntartói, tulajdonosi jogkörében eljárva az intézmények működését.

*f)* Beszámol:

*fa)* a bizottság által végzett ellenőrzések tapasztalatairól,

*fb)* a bizottság ciklusban végzett tevékenységéről, döntéseiről, azok végrehajtásáról.

*g)* Kezdeményezheti: a polgármester intézkedését, ha a Közös Önkormányzati Hivatal tevékenységében a képviselő-testület álláspontjától, céljaitól való eltérést, az önkormányzati érdek sérelmét, vagy a szükséges intézkedés elmulasztását észleli. Kezdeményezheti továbbá szakértő bevonását a bizottsági munkába.

(3) A bizottság állásfoglalása nélkül – kivétel a bizottság határozatképtelensége esetén - nem nyújtható(k) be a képviselő-testületnek az:

*a)* éves költségvetésre és teljesítésének értékelésére;

*b)* önkormányzati és városfejlesztési koncepciókra, programokra rendezési tervekre;

*c)* az önkormányzati tulajdon hasznosítására;

*d)* gazdasági társaságban való részvételre;

*e)* önkormányzati rendelet alkotására;

*f)* hitelfelvételre;

*g)* társulási, együttműködési megállapodásra irányuló előterjesztések.

**17. Az állandó bizottság feladatai, működésének szabályai**

**42. §**

(1) Jelen rendelet az Ügyrendi és Pénzügyi Bizottság feladat- és hatásköreit az alábbiakban határozza meg:

*a)* véleményezi az együttműködési és társulási megállapodásokat;

*b)* véleményezi az önkormányzati rendelet-tervezeteket;

*c)* kivizsgálja és döntésre előkészíti az önkormányzati képviselők és nem képviselő bizottsági tagok összeférhetetlenségének megállapításra irányuló kezdeményezéseket;

*d)* véleményezi az éves költségvetési javaslatot és a végrehajtásáról szóló féléves, éves beszámoló tervezeteit;

*e)* figyelemmel kíséri a költségvetési bevételek alakulását, különös tekintettel a saját bevételekre, a vagyonváltozás (vagyonnövekedés, -csökkenés) alakulását, értékeli az azt előidéző okokat;

*f)* vizsgálja a hitelfelvétel indokait és gazdasági megalapozottságát, ellenőrizheti a pénzkezelési szabályzat megtartását, a bizonylati rend és a bizonylati fegyelem érvényesítését; a pénzügyi bizottság vizsgálati megállapításait a képviselő-testülettel haladéktalanul közli. Ha a képviselő-testület a vizsgálati megállapításokkal nem ért egyet, a vizsgálati jegyzőkönyvet az észrevételeivel együtt megküldi az Állami Számvevőszéknek;

*g)* dönt a külön önkormányzati rendeletben átruházott hatáskörébe utalt ügyekben;

*h)* véleményez minden olyan előterjesztést, tájékoztatót, beszámolót, jelentést, amelyben pénzügyi-gazdasági és jogi kérdésekről van szó, ezekhez véleményt nyújt be a képviselő-testülethez,

*i)* véleményt nyilvánít a város általános és részletes rendezési tervéről;

*j)* dönt a külön önkormányzati rendeletben átruházott hatáskörébe utalt ügyekben;

*k)* nyilvántartja és ellenőrzi a képviselők vagyonnyilatkozatát. A bizottság elnöke, vagy az általa megbízott bizottsági tag a vagyonnyilatkozat tételi kötelezettség megnyíltától számított, legkésőbb 5. napig a nyilatkozat tételre kötelezetteknek a szükséges példányban átadja az erre szolgáló formanyomtatványt és a hatályos jogszabályok alapján készített útmutatót, majd azokat kitöltve a határidők betartása mellett a képviselőktől bekéri. A vagyonnyilatkozat az erről szóló jogszabály alapján a 8. napon vissza kell adni. A bizottság a vagyonnyilatkozatokat a Közös Önkormányzati Hivatalban a jegyző által kijelölt páncélszekrényben tárolja. A nyilatkozatot tartalmazó, a kötelezett által lezárt és a lezáráson általa aláírt borítékon fel kell tüntetni a kötelezett nevét, valamint a benyújtás bizottsági elnök által igazolt időpontját. A kötelezett részére az átvételről elismervényt kell kiadni;

*l)* gyakorolja a polgármester felett az egyéb munkáltatói jogokat, az egyéb munkáltatói jogkör gyakorlása keretében kiadja a polgármester éves szabadságát a polgármester által, a bizottság részére február 15-ig benyújtott éves szabadságolási ütemterv alapján, lehetőleg annak figyelembe vételével;

*m)* javaslatot tesz az önkormányzat tulajdonában lévő forgalomképes ingatlanok elidegenítésére;

*n)* kezdeményezi és részt vállal a város fejlesztési, környezetvédelmi és idegenforgalmi koncepciójának kialakításában és szükség szerinti módosításában;

*o)* előkészíti és véleményezi a képviselő-testület hatáskörébe tartozó környezet- és természetvédelmi tárgyú döntéseket;

*p)* megvizsgálja és rangsorolja az intézmények felújítási igényeit;

*q)* javaslatot tesz a város idegenforgalmi létesítményeinek – az önkormányzat pénzügyi lehetőségeitől függő – megvalósítására;

*r)* javaslatot tesz idegenforgalmi szervezetekkel történő együttműködésre; szorgalmazza idegenforgalmi, városismertető kiadványok megjelentetését;

*s)* véleményezi az önkormányzati beruházások elvégzésére kötött szerződésekben meghatározott határidők módosítását,

*t)* javaslatot tehet a polgármester, alpolgármester, települési képviselők, tanácsnokok, bizottsági tagok, bizottsági elnök díjazására, költségtérítésére vonatkozóan,

*u)* kivizsgálja és döntésre előkészíti az önkormányzati képviselők és nem képviselő bizottsági tagok összeférhetetlenségének megállapításra irányuló kezdeményezéseket;

*v)* kivizsgálja: a vagyonnyilatkozattal kapcsolatos bejelentéseket, az összeférhetetlenség megállapítására irányuló kezdeményezést, a méltatlanság megállapítására irányuló kezdeményezést*.*

*w)* Az összeférhetetlenség megszüntetésére irányuló lemondó nyilatkozat fogadása.

*x)* A méltatlanság megállapítására irányuló kezdeményezés kivizsgálását követően amennyiben szükséges, a méltatlanságról szóló képviselő-testületi döntés előterjesztése.

*y)* figyelemmel kíséri a gyermekvédelemmel kapcsolatos feladatok ellátását;

*z)* az önkormányzat és intézményei költségvetésével kapcsolatban:

*za)* megvitatja az éves költségvetési javaslatot, ahhoz javaslatot tehet, a javaslatok előkészítése során az egyeztetésekre tagjait megfelelő időben meg kell hívni,

*zb)* az éves, féléves és III. negyedéves költségvetés végrehajtásáról szóló jelentést megtárgyalja,

*zc)* véleményezi a III. negyedévi költségvetési tájékoztatót és a következő évi költségvetési koncepciót,

*zd)* előirányzat-módosítást kezdeményezhet, ez irányú javaslatokat véleményezi,

*ze)* állást foglal a költségvetés pénzeszközeinek gazdálkodási éven belül történő átcsoportosításával kapcsolatban,

*zf)* javaslatot tehet pénzeszközök más szervtől történő átvételére, felhasználására, más szervnek való átadására, ideiglenes szabad pénzeszközök lekötésére,

*zg)* ellenőrzi a költségvetés által biztosított pénzeszközök rendeltetésszerű felhasználását, ennek vizsgálatára célellenőrzést kezdeményezhet,

*zh)* közreműködik az Önkormányzat gazdasági programjának kidolgozásában,

*zi)* véleményezi a következő évre vonatkozó belső ellenőrzési tervet, valamint a belső ellenőrzésről szóló beszámolót,

*zj)* képviselő-testület fenntartói, tulajdonosi jogkörében eljárva pénzügyi ellenőrzést végez a képviselő-testület döntése alapján bármely önkormányzati intézménynél,

*zk)* figyelemmel kíséri az Állami Számvevőszék jelentése által kezdeményezett intézkedések végrehajtását.

(2) A képviselő-testület munkatervében megjelöli azon előterjesztéseket, melyekhez bizottsági véleményt is be kell terjeszteni. A bizottsági vélemények előterjesztéséről a bizottság elnöke gondoskodik.

(3) Ha bizottságba nem települési képviselő tagként más személyt indokolt beválasztani, személyükre a polgármester tehet javaslatot a képviselő testületi tagok véleményének kikérése mellett. Az állandó bizottság nem képviselő tagja az egyes vagyonnyilatkozat-tételi kötelezettségekről szóló 2007. évi CLII. törvény alapján köteles vagyonnyilatkozat-tételre.

(4) A bizottság elnökét és tagjait a polgármester javaslatát követően a képviselő-testület választja.

(5) Bármely képviselő tanácskozási joggal részt vehet bármely bizottság ülésén.

(6) A bizottság üléseiket a képviselő-testület üléseihez igazodóan szükség szerint tartják, de a bizottság az üléstervükben meghatározott rendszerességgel üléseznek.

(7) A bizottság ülését az elnök hívja össze és vezeti. Az elnök távolléte esetén a bizottság jogosult ülését a bizottság egyik általa megbízott személy hívja össze és vezeti.

(8) A bizottsági ülést össze kell hívni:

*a)* a képviselő-testület döntése alapján,

*b)* a polgármester indítványára,

*c)* legalább 2 bizottsági tag indítványára.

(9) Bármely képviselő javaslatot tehet valamely - a bizottság feladatkörébe tartozó- ügy megtárgyalására. A bizottság elnöke az indítványt a bizottság legközelebbi ülése elé terjeszti, melyre köteles meghívni az indítványozó képviselőt.

(10) A bizottság üléséről jegyzőkönyvet kell készíteni. A jegyzőkönyvben rögzíteni kell a megjelent képviselők és meghívottak nevét, a tárgyalt napirendi pontokat, a tanácskozás lényegét, a szavazás számszerű eredményét, a hozott döntéseket és a döntéssel kapcsolatos ellenvéleményt is.

**18. Ad hoc bizottság**

**43. §**

(1) Esetenkénti feladatokra a képviselő-testület ideiglenes bizottságot hoz létre. Az ideiglenes bizottság feladatát, létszámát a megalakítással egyidejűleg határozza meg.

(2) Ha az ideiglenes bizottság működése a két hónapot meghaladja, akkor a bizottság tagjait ugyanolyan jogok illetik meg, mint az állandó bizottsági tagokat.

(3) A bizottság ügyviteli feladatainak ellátásáról (munkaterv, előterjesztések előkészítése, meghívók kiküldése, jegyzőkönyv elkészítése, bizottsági vélemények írásba foglalása, stb.) a jegyző által kijelölt köztisztviselő gondoskodik. A jegyzőkönyvvezető a jegyzőkönyvet köteles elkészíteni 12 napon belül, amelyet a jegyző törvényességi ellenőrzését követően a bizottság elnöke és egy tagja, az elnök akadályoztatása esetén az elnök által megbízott bizottsági tag és a jegyzőkönyvvezető írja alá.

**19. A bizottságok ülései**

**44. §**

A bizottsági ülések időpontjának koordinálását a jegyző által ezzel megbízott köztisztviselő látja el.

*VI. Fejezet*

*POLGÁRMESTER, ALPOLGÁRMESTER, JEGYZŐ, ALJEGYZŐ*

**20. Polgármester**

**45. §**

(1) A polgármester tisztségét főállású foglalkoztatási jogviszonyban látja el.

(2) A polgármester felett a munkáltatói jogokat a képviselő - testület gyakorolja, az egyéb munkáltatói jogokat az Ügyrendi és Pénzügyi Bizottság gyakorolja.

**46. §**

(1) A polgármester más jogszabályban meghatározott feladatai mellett

*a)* ellátja a Képviselő-testület által polgármesterre átruházott feladatokat, és az átruházott hatáskör gyakorlásáról az önkormányzati ciklus vége előtt beszámol a Képviselő-testületnek,

*b)* ellenőrzi a Képviselő-testület határozatainak végrehajtását,

*c)* koordinálja az önkormányzat nemzetközi kapcsolatait, és évente tájékoztatja a Képviselő-testületet a kapcsolatok alakulásáról.

(2) A polgármester – a Mötv. 68. § (3) bekezdése szerinti – két ülés közötti időszakban felmerülő, halaszthatatlan önkormányzati ügyekben történő döntési jogköre az alábbi ügyekre terjed ki:

*a)* döntés pályázat benyújtásáról az önkormányzat nevében,

*b)* hatósági, cégeljárási és pályázati ügyekben hiánypótlási felhívás teljesítése,

*c)* pályázatokkal kapcsolatos nyilatkozatok megtétele,

*d)* területszervezési eljárásokkal kapcsolatos véleménynyilvánítás,

*e)* véleménynyilvánítás központi államigazgatási szervek megkeresésére,

*f)* a két ülés közötti időszakban felmerülő, olyan halaszthatatlan ügyben, amennyiben a döntés elmaradása az önkormányzatnak vagyoni hátrányt jelentene.

(3) A képviselő-testület külön felhatalmazása alapján gyakorolja a tulajdonosi jogokat az önkormányzat 100 % tulajdonában álló gazdasági társaság felett.

(4) A polgármester gyakorolja a tulajdonosi, részvényesi jogokat a részben önkormányzati tulajdonú gazdasági társaságok felett.

**21. Alpolgármester**

**47. §**

(1) A képviselő-testület - saját tagjai közül a polgármester javaslatára, titkos szavazással a képviselő-testület megbízatásának időtartamára - a polgármester helyettesítésére, munkájának segítésére, 1 fő társadalmi megbízatású alpolgármestert választ.

(2) Az alpolgármester - jogszabályban meghatározott feladatai mellett, a jogszabályban kizárólag a polgármester által gyakorolható feladatként vagy ügyként meghatározott feladatok kivételével - ellátja mindazon feladatokat, melyekkel a polgármester megbízza őt.

**22. Jegyző és aljegyző**

**48. §**

(1) A jegyző a jogszabályokban meghatározott feladatain túl az önkormányzat munkájával összefüggésben:

*a)* gondoskodik az önkormányzat működésével kapcsolatos feladatok ellátásáról;

*b)* a hatáskörébe tartozó ügyekben szabályozza a kiadmányozás rendjét; gyakorolja a munkáltatói jogokat a képviselő-testület hivatalának köztisztviselői tekintetében. A kinevezéshez, vezetői megbízáshoz, felmentéshez, a vezetői megbízás visszavonásához, jutalmazáshoz - a polgármester által meghatározott körben - a polgármester egyetértése szükséges;

*c)* döntésre előkészíti a polgármester hatáskörébe tartozó államigazgatási ügyeket;

*d)* dönt azokban a hatósági ügyekben, amelyeket a polgármester ad át;

*e)* tanácskozási joggal vesz részt a képviselő-testület, a képviselő-testület bizottságának ülésén;

*f)* dönt a hatáskörébe utalt ügyekben.

(2) A jegyző köteles jelezni a képviselő-testületnek, a bizottságnak és a polgármesternek, ha a döntésüknél jogszabálysértést észlel.

(3) A jegyző végzi az önkormányzati rendelet szakmai előkészítésével kapcsolatos feladatokat, továbbá kezdeményezheti rendelet alkotását.

(4) A Közös Önkormányzati Hivatal működéséről, valamint ennek keretében az átruházott hatáskör gyakorlásáról évente egy alkalommal beszámol a képviselő-testületnek.

(5) A jegyzőt távolléte, vagy akadályoztatása esetén az aljegyző helyettesíti. A jegyzői és aljegyzői tisztségek egyidejű betöltetlensége, illetve tartós akadályoztatásuk esetére a jegyzői feladatokat az Önkormányzati és Hatósági Iroda vezetője látja el.

*VII. Fejezet*

*A KÖZÖS ÖNKORMÁNYZATI HIVATAL*

**49. §**

(1) A Biharkeresztes Város Önkormányzat Képviselő-testülete, Ártánd, Bojt, Nagykereki, Told községek önkormányzatai képviselő –testületeinek megállapodása alapján létre hozta a Biharkeresztesi Közös Önkormányzati Hivatalt. A Közös Önkormányzati Hivatal ellátja a nemzetiségek jogairól szóló 2011. évi CLXXIX. törvényben meghatározott feladatokat.

(2) A Közös Önkormányzati Hivatal székhelye: Biharkeresztes.

(3) A Biharkeresztesi Közös Önkormányzati Hivatal az alábbi belső szervezeti egységekre tagozódik:

*a)* Önkormányzati és Hatósági Iroda

*b)* Pénzügyi Iroda

(4) A jegyző vagy az aljegyző minden héten ügyfélfogadást tart a közös önkormányzati hivatalhoz tartozó községekben.

(5) Végrehajtja a képviselő-testület által meghatározott önkormányzati döntéseket és végzi a testületek működésével kapcsolatos adminisztratív teendőket.

(6) Ellátja továbbá a jogszabályban előírt államigazgatási feladatokat. Ebben a körben a képviselő-testület nem irányítja a hivatal tevékenységét.

(7) A képviselő-testület ugyanakkor figyelemmel kíséri a hivatal ügyintézői tevékenységét, az állampolgárok ügyeinek kulturált intézését.

(8) A Közös Önkormányzati Hivatal segítséget nyújt a települési képviselők képviselői munkája ellátásához, ennek keretében tájékoztatást ad, illetve biztosítja az ügyviteli közreműködést.

*VIII. Fejezet*

*Társulások*

**50. §**

(1) Biharkeresztes Város Önkormányzata tagja a Mötv. 87. § alapján létrehozott társulásoknak.

(2) A Biharkeresztes Város önkormányzat részvételével működő társulások jegyzékét e rendelet 5. melléklete tartalmazza.

*IX. Fejezet*

*EGYÜTTMŰKÖDÉS A TELEPÜLÉSI NEMZETISÉGI ÖNKORMÁNYZATOKKAL*

**51. §**

(1) Biharkeresztes Város Önkormányzata a nemzetiségi egyéni és közösségi jogok érvényesülése, a nemzetiséghez tartozók érdekeinek kifejezésre juttatása - különösen az anyanyelv ápolása, őrzése és gyarapítása, továbbá a nemzetiségek kulturális autonómiájának a nemzetiségi önkormányzatok által történő megvalósítása és megőrzése - érdekében együttműködik a települési nemzetiségi önkormányzatokkal.

(2) Biharkeresztes Városban 2 települési nemzetiségi önkormányzat működik: a roma és a román nemzetiségi önkormányzat.

**52. §**

(1) Biharkeresztes Város Önkormányzata Képviselő-testülete hatáskörébe tartozó ügyekben a települési nemzetiségi önkormányzatok elnökei a nemzetiségi közügyek intézése érdekében a polgármesternél kezdeményezhetik a Képviselő-testület eljárását, ilyen ügyekről tájékoztatást kérhetnek, továbbá a Képviselő-testület részére javaslatot tehetnek.

(2) A polgármester az (1) bekezdés szerinti kezdeményezéssel kapcsolatos képviselő-testületei előterjesztés napirendre-vételére vonatkozó javaslatát olyan időpontban terjeszti a Képviselő-testület elé, hogy az a nemzetiségek jogairól szóló 2011. évi CLXXIX. törvény (a továbbiakban: Njtv.) 79. § (2) és (4) bekezdéseiben foglalt határidőn belül érdemben döntést tudjon hozni.

(3) Amennyiben a Képviselő-testület Biharkeresztes nemzetiségi lakosságát e minőségében érintő, a Njtv. 81. §-a szerinti tárgyú előterjesztést tárgyal, érdemi döntéshozatalra az érintett települési nemzetiségi önkormányzat egyetértésével kerülhet sor. Települési nemzetiségi önkormányzat hiányában a Njtv. 81. § (1) bekezdése szerinti tárgykörökben a területi nemzetiségi önkormányzat egyetértését, a Njtv. 81. § (2) bekezdése szerinti tárgykörben az érintett területi, ennek hiányában országos önkormányzat, ennek hiányában az adott nemzetiség helyi egyesületeinek véleményét szerzi be az előterjesztő.

(4) A (3) bekezdés szerinti véleményezési, egyetértési jog gyakorlására a véleményezési, egyetértési jog jogosultjának az erre irányuló kezdeményezés kézhezvételét követő 30 napos jogvesztő határidő áll rendelkezésére. A véleményezésre, egyetértésre jogosultak nyilatkozatának tartalmáról, a nyilatkozattétel elmaradásáról a képviselő-testület az előterjesztő tájékoztatja.

(5) A polgármester vagy jegyző szükség szerint egyeztető megbeszélést folytatnak a nemzetiségi önkormányzatok elnökeivel. Tájékoztatják egymást a hátrányos helyzetű embereket érintő programokról.

(6) A Közös Önkormányzati Hivatal közreműködik a nemzetiségi önkormányzatok működésével kapcsolatos feladatok ellátásában.

(7) A Közös Önkormányzati Hivatal gondoskodik a nemzetiségi önkormányzati ülésen készült jegyzőkönyvek elkészítéséről és továbbításáról a Hajdú-Bihar Vármegyei Kormányhivatalhoz.

(8) A helyi önkormányzat a helyi nemzetiségi önkormányzatokkal a nemzetiségek jogairól szóló 2011. évi CLXXIX. törvény 80. § (2) bekezdésében foglalt rendelkezés alapján megkötött együttműködési megállapodás alapján biztosítja a nemzetiségiek jogairól szóló törvény által előírt helyiséghasználatra és működési, feladat ellátási feltételeket.

*X. Fejezet*

*AZ ÖNKORMÁNYZAT KÖLTSÉGVETÉSE, VAGYONA*

**23. A költségvetés**

**53. §**

(1) Az éves költségvetés tárgyalása egyfordulós tárgyalási rendben történik.

(2) A tárgyalás előtt számításba kell venni a bevételi forrásokat, a források bővítésének lehetőségét és meg kell határozni a kiadási szükségleteket, azok gazdaságos, célszerű megoldásait, be kell mutatni a felmerült igényeket, ezek kielégítésének alternatíváit, majd a költségvetési törvény által előírt részletezés után tárgyalja az előterjesztést a testület.

(3) A költségvetés első félévi végrehajtásáról a polgármester minden év szeptember 30-ig tájékoztatja a képviselő-testületet.

(4) A költségvetési évet követően - az államháztartásról szóló törvényben meghatározottak szerint - a polgármester zárszámadást köteles a testület elé terjeszteni.

(5) Biharkeresztes Város Önkormányzata által alkalmazandó kormányzati funkciók szerinti besorolást a rendelet 7. melléklete tartalmazza.

**24. Az önkormányzat gazdasági programja**

**54. §**

(1) A képviselő-testület ciklusprogramot fogad el, mely elősegíti döntéseinek megalapozottságát és meghatározza az önkormányzati ciklusban elérni kívánt célokat, és a ciklus végén áttekinti annak megvalósítását.

(2) A gazdasági program a képviselő-testület megbízatásának időtartamára, vagy azt meghaladó időszakra szól. A gazdasági program az önkormányzat részére helyi szinten meghatározza mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok átfogó figyelembevételével - a kistérségi területfejlesztési koncepcióhoz illeszkedve - az önkormányzat által nyújtandó kötelező és önként vállalt feladatok biztosítását, fejlesztését szolgálják. A gazdasági program tartalmazza különösen: a fejlesztési elképzeléseket, a munkahelyteremtés feltételeinek elősegítését, a településfejlesztési politika, az adó politika célkitűzéseit, az egyes közszolgáltatások biztosítására, színvonalának javítására vonatkozó megoldásokat, továbbá városok esetében a befektetés támogatási politika, városüzemeltetési politika célkitűzéseit.

(3) A gazdasági programot a képviselő-testület az alakuló ülését követő hat hónapon belül fogadja el, ha az egy választási ciklus idejére szól. Ha a meglévő gazdasági program az előző ciklusidőn túlnyúló, úgy azt az újonnan megválasztott képviselő-testület az alakuló ülését követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.

(4) A gazdasági program megalkotásához ki kell kérni:

*a)* a települési képviselők,

*b)* a jegyző,

*c)* a képviselő-testület bizottsága,

*d)* a településen működő nemzetiségi önkormányzat,

*e)* a településen működő érdekvédelmi szervezetek,

*f)* az önkormányzat által fenntartott intézmények,

*g)* az önkormányzat által alapított gazdasági társaságok,

*h)* az önkormányzat által alapított közhasznú szervezetek,

*i)* a helyben működő vállalkozók érdekképviseletének,

*j)* az illetékes kamarák javaslatát, illetve véleményét.

**25. Az önkormányzat vagyona**

**55. §**

Az önkormányzat vagyonáról a képviselő-testület az önkormányzati vagyonról és az arról való rendelkezési jog gyakorlásáról szóló külön rendeletben rendelkezik.

*XI. Fejezet*

*ZÁRÓ RENDELKEZÉSEK*

**56. §**

(1) Az SzMSz 1 példánya – mellékleteivel együtt – a Közös Önkormányzati Hivatal hirdetőtábláján is elhelyezésre kerül, ahol az állampolgárok megtekinthetik.

(2) Az SzMSz-t az Ügyrendi és Pénzügyi Bizottság, szükség szerint felülvizsgálja, s a tapasztalatok, valamint az időközben megjelent jogszabályok alapján javaslatot tesz a SzMSz módosítására, illetve kiegészítésére.

(3) Az SzMSz kihirdetéséről, mellékleteinek folyamatos vezetéséről, kiegészítéséről a jegyző gondoskodik.

(4) Jelen rendelet mellékleteit a képviselő-testület a rendelet alkotásával egyidejűleg, vagy annak módosításával hagyja jóvá.

(5) Az SzMSz mellékletei:

*1.* számú melléklet: Az önkormányzat által ellátott kötelező feladatok

*2.* számú melléklet: Az önkormányzat által önként vállalt feladatok

*3.* számú melléklet: A képviselő-testület által a polgármesterre átruházott hatáskörök és feladatok jegyzéke

*4.* számú melléklet: A képviselő-testület által a bizottságra átruházott hatáskörök és feladatok jegyzéke

*5.* számú melléklet: Biharkeresztes Város részvételével működő társulások jegyzéke

*6.* számú melléklet: A Képviselő-testületi ülésen és bizottsági ülésen tevékenységi körükbe tartozóan tanácskozási joggal rendelkező önszerveződő közösségek

*7.* számú melléklet: Az önkormányzat által alkalmazandó kormányzati funkciók szerinti besorolás.

**57. §**

Ez a rendelet 2024. október 3-án … óra ….. perckor lép hatályba.

**58. §**

Hatályát veszti a Biharkeresztes Város Önkormányzat Szervezeti és Működési Szabályzatáról szóló 22/2019. (X. 31.) önkormányzati rendelet.

**Dani Béla Péter sk. Dr. Köstner Dávid sk.**

polgármester jegyző

**Záradék:**

Az önkormányzati rendelet kihirdetése megtörtént:

Biharkeresztes, 2024. október 3. napján.

**Dr. Köstner Dávid**

jegyző

*1. melléklet a 7/2024. (X. 3.) önkormányzati rendelethez*

**Az önkormányzat által ellátott kötelező feladatok**

|  |  |  |
| --- | --- | --- |
|  | **Feladat megnevezése** | **Feladatot meghatározó** **jogszabály** |
| 1. | **Településfejlesztés, településrendezés:** | 2011. évi CLXXXIX. törvény 13. § (1) bekezdés 1. pont |
| a.) Az épített környezet, a település tervszerű alakítása és védelme érdekében település-fejlesztési és település-rendezési feladatok | 1997. évi LXXVIII. törvény 6. § (1) bekezdés |
| b.) településfejlesztési koncepció és integrált településfejlesztési stratégia megállapítása | 1997. évi LXXVIII. törvény 9/A. § (3) bekezdés |
| c.) településszerkezeti terv és helyi építési szabályzat kidolgoztatása és megállapítása | 1997. évi LXXVIII. törvény 9/B. § (2) bekezdés a) és b) pont |
| d.) a helyi építészeti örökség értékeinek feltárása, számbavétele, védetté nyilvánítása, fenntartása, fejlesztése, őrzése, védelmének biztosítása | 1997. évi LXXVIII. törvény 57. § (2) |
| e.) a helyi védetté nyilvánításról vagy annak megszüntetéséről, továbbá a védettséggel összefüggő korlátozásokról és kötelezettségekről és támogatásokról rendelet alkotása | 1997. évi LXXVIII. törvény 57. § (3) |
| f.) a területek felhasználásának, a telkek alakításának, továbbá az építésnek a feltételeit és módját a település-rendezési tervben (település-szerkezeti és szabályozási terv), illetve helyi építési szabályzatban való meghatározása | 253/1997. (XII. 20.) Kormányrendelet 2. § |
| g.) reklámok elhelyezésére vonatkozó követelmények meghatározása | 1997. évi LXXVIII. törvény 6/A. § (1) bekezdés a) pont aa) alpont |
| h.) az építésügyi feladatat a helyi rendeletei megalkotásával és a kapcsolódó sajátos  jogintézményekkel, továbbá a települési vagy térségi – a főépítészi tevékenységről szóló kormány-rendeletben foglaltak szerinti – önkormányzati főépítész közreműködésével való ellátása | 1997. évi LXXVIII. törvény 6/A. § (3) bekezdés |
| i.) a településrendezési eszközt és annak módosítását a települési önkormányzat maga készíti el, vagy településtervezési szerződés alapján készítteti el | 1997. évi LXXVIII. törvény 16/A. § (1) bekezdés |
| 2. | **Közterületek, valamint az önkormányzat tulajdonában álló közintézmény elnevezése** | 2011. évi CLXXXIX. törvény 13. § (1) bekezdés 3. pont |
| 3. | **Helyi környezet- és természetvédelem** | 2011. évi CLXXXIX. törvény 13. § (1) bekezdés 11. pont |
| 4. | **Vízgazdálkodás, vízrendezés, vízkárelhárítás** | 2011. évi CLXXXIX. törvény 13. § (1) bekezdés 11. pont  1995. évi LVII. törvény 4. § (1) bekezdés |
| 5. | **A helyi közutak és tartozékai, közparkok és egyéb közterületek kialakítása, fenntartása közúti közlekedéssel összefüggő helyi önkormányzati feladatok ellátása** | 2011. évi CLXXXIX. törvény 13. § (1) bekezdés 2. pont  1988. évi I. törvény 33. § (1) bekezdés b) pont bb) alpont  1988. évi I. törvény 9. § (2) bekezdés |
| 6. | **A köztisztaság és a településtisztaság**  **biztosítása, különösen:** | 2011. évi CLXXXIX. törvény 13. § (1) bekezdés 5. pont |
| a.) a közút tisztántartásáról, a hó eltakarításáról, továbbá az út síkossága elleni védekezésről való gondoskodás | 1988. évi I. törvény 34. § (5) bekezdés |
|  | b.) kötelezően ellátandó közszolgáltatásként az ingatlantulajdonosoknál keletkező települési hulladék kezelésére hulladékkezelési közszolgáltatás szervezése, és fenntartása | 2011. évi CLXXXIX. törvény 13. § (1) bekezdés 19. pont |
| 7. | **Helyi közfoglalkoztatás**      **Foglalkoztatás elősegítése, munkanélküliség megelőzése és hátrányos következményeinek enyhítése** | 2011. évi CLXXXIX. törvény 13. § (1) bekezdés 12. pont      1991. évi IV. törvény 1. §, 8. § (4) bekezdés |
| 8. | **Polgári védelem, katasztrófavédelem:** | 2011. évi CLXXXIX. törvény 13. § (1) bekezdés 12. pont  2011. évi CXXVIII. törvény 15-16. §  234/2011. (XI. 10.) Korm. rendelet 12. §  234/2011. (XI. 10.) Korm. rendelet 76-77. § |
| Oltóvíz-nyerési lehetőség biztosítása. Az önkormányzat részt vesz a lakosság tűzvédelmi felvilágosításában, a tűzvédelmi propagandában | 1996. évi XXXI. törvény 29. § |
| 9. | **Víziközmű szolgáltatás** | 2011. évi CLXXXIX. törvény 13. § (1) bekezdés 21. pont  1995. évi LVII. törvény 4. § (2) |
| 10. | **Gondoskodás a közvilágításról** | 2011. évi CLXXXIX. törvény 13. § (1) bekezdés 2. pont |
| 11. | **Köztemetők kialakítása és fenntartása** | 2011. évi CLXXXIX. törvény 13. § (1) bekezdés 2. pont  1999. évi XLIII. törvény |
| 12. | **Állategészségügy:** | 2011. évi CLXXXIX. törvény 13. § (1) bekezdés 5. pont |
| a.) Köteles gondoskodni a hivatkozott törvény mellékletében felsorolt állatbetegségek megelőzése, felderítése és felszámolása során keletkezett állati eredetű melléktermék kivételével - az állati eredetű melléktermék ártalmatlanná tételéről, ha a tulajdonos ismeretlen vagy ismeretlen helyen tartózkodik  b.) Gondoskodik az állati eredetű melléktermék ártalmatlanná tételével kapcsolatos feladatok ellátásáról | 2008. évi XLVI. törvény 19. § (2) bekezdés |
| c.) Az állattartás céljára szolgáló épületek, helyiségek és melléképítmények építési telken való elhelyezésénél irányadó védőtávolságokat és más építési feltételeket - a közegészségügyi  és az állategészségügyi, továbbá a környezetvédelmi követelmények  meghatározásával – az állattartásról szóló helyi  önkormányzati rendeletben állapítja meg. | 253/1997. (XII. 20.) Kormányrendelet 36. § (5) bekezdés |
| 13. | **Egészségügyi**  **alapellátások biztosítása:** | 2011. évi CLXXXIX. törvény 13. § (1) bekezdés 4. pont |
| a.) háziorvosi ellátás | 2015. évi CXXIII. törvény 5. § (1) bekezdés a) |
| b.) fogorvosi alapellátás | 2015. évi CXXIII. törvény 5. § (1) bekezdés b) |
| c.) alapellátáshoz kapcsolódó ügyeleti ellátás | 2015. évi CXXIII. törvény 5. § (1) bekezdés c) |
| d.) védőnői ellátás | 2015. évi CXXIII. törvény 5. § (1) bekezdés d) |
| e.) iskola-egészségügyi ellátás | 2015. évi CXXIII. törvény 5. § (1) bekezdés e) |
| 14. | **Szociális ellátások**  **biztosítása:** | 2011. évi CLXXXIX. törvény 13. § (1) bekezdés 8. pont |
| a.) Pénzbeli és természetbeni ellátások: | 1993. évi III. törvény 45. § |
| b.) Személyes gondoskodást nyújtószolgáltatások: | 1993. évi III. törvény 56. § - 57. §, 86. § |
| 15. | **Gyermekjóléti szolgáltatások és ellátások:** | 2011. évi CLXXXIX. törvény 13. § (1) bekezdés 8. pont |
| a.) Pénzbeli ellátások: | 1997. évi XXXI. törvény |
| b.) Alapellátások  biztosítása:  - család- és gyermekjóléti szolgálat  - gyermekek napközbeni ellátása    - óvodai ellátás  (óvodáskorú gyermekek nevelése 3 éves kortól a  tankötelezettség kezdetéig) | 1997. évi XXXI. törvény            2011. évi CLXXXIX. törvény 13. § (1) bekezdés 6. pont  2011. évi CXC. törvény 8. § (1) bekezdés 74. § (2) bekezdés |
| c.) Gondoskodás a saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó es ingatlan vagyon működtetéséről | 2011. évi CXC. törvény 74. § (4) bekezdés 76. § |
| d.) Köznevelési feladatok ellátásához kapcsolódó fenntartói kötelezettségek teljesítésével és jogok gyakorlásával összefüggő feladatok ellátása | 2011. évi CXC. törvény 83. §    20/2012. (VIII. 31.) EMMI rendelete a nevelési-oktatási intézmények működéséről és a köznevelési intézmények  névhasználatáról |
| 16. | **Helyi közművelődési tevékenység támogatása** | 2011. évi CLXXXIX. törvény 13. § (1) bekezdés 7. pont |
| 17. | **Sport tevékenység támogatása, testnevelési, valamint**  **sportintézmények fenntartása** | 2011. évi CLXXXIX. törvény 13. § (1) bekezdés 15. pont 2004. évi I. törvény |
| 18. | **Kulturális szolgáltatás:** | 2011. évi CLXXXIX. törvény 13. § (1) bekezdés 7. pont |
| a.) nyilvános könyvtári ellátás, kulturális örökség  helyi védelme | 1997. évi CXL. törvény 53. § (2) bekezdés  1991. évi XX. törvény 111. § (2) bekezdés |
| b.) b.) Közművelődési intézmény biztosítása | 1997. évi CXL. törvény 77. §  1991. évi XX. törvény 111. § (2) bekezdés |
| 19. | **A házasságkötésre és bejegyzett élettársi kapcsolat létesítésére alkalmas hivatali helyiség biztosítása** | 2010. évi I. törvény 18. § (1) es 32. § (1) |
| 20. | **Gazdálkodás:** | 2011. évi CLXXXIX. törvény 116. § (1) bekezdés |
| a.) a helyi önkormányzat gazdasági programjának meghatározása | 1991. évi XX. törvény 138. § (1) bekezdés a) pont |
| b.) a helyi önkormányzat költségvetéséről szóló  rendeletet, illetve az ahhoz kapcsolódó egyéb  rendeletek megalkotása | 1991. évi XX. törvény 138. § (1) bekezdés b) |
| 21. | **Vagyongazdálkodás:** |  |
| a.) az önkormányzati vagyonnal történő gazdálkodás szabályainak elfogadása | 1991. évi XX. törvény 138. § (1) bekezdés j) pont |
| b.) A tulajdonost megillető jogok gyakorlásáról való rendelkezés | 2011. évi CLXXXIX. törvény 107. § |
| c.) illetékességi területén helyi adók rendelettel történő bevezetése | 1990. évi C. törvény 1. § (1) 1991. évi XX. törvény 138. § (3) a) 2017. évi CL. törvény 2011. évi CLXXXIX. törvény 13. § (1) bekezdés 13. pont |
| 22. | **Lakás – és helyiséggazdálkodás:**  Rendeletben kell meghatározni az önkormányzati lakás és nem lakás célú helyiség bérbeadásának feltételeit, az önkormányzati lakások és nem lakás célú helyiségek eladása esetén az értékesítési  feltételeket | 2011. évi CLXXXIX. törvény 13. § (1) bekezdés 9. pont  1993. évi LXXVIII. törvény 2. § - 44. §  1993. évi LXXVIII. törvény 49. § - 64/D. § |
| 23. | **Köteles a közbeszerzésekről szóló törvény szabályai szerint eljárni, ha az árubeszerzései, építési beruházásai, szolgáltatások megrendelése során azok értéke a külön meghatározott érteket eléri**  **vagy meghaladja** | 2015. évi CXLIII. törvény |
| 24. | **A szavazatszámláló bizottság és a helyi**  **választási bizottság három tagjának és szükséges számban póttagoknak a megválasztása.** | 2013. évi XXXVI. törvény |
| 25. | **Gondoskodik a Hivatal működéséről:**  Rendeletben szabályozza a Kttv. alapján az egyes  juttatásokat, kötelezettségeket | 2011. évi CXCIX. törvény |
| 26. | **Nemzetiségi ügyek:**  Biharkeresztesi Roma és Román Nemzetiségi önkormányzatok részére az önkormányzati  működés személyi és tárgyi feltételeinek biztosítása, továbbá gondoskodás a  működéssel kapcsolatos végrehajtási feladatok  ellátásáról. | 2011. évi CLXXXIX. törvény 13. § (1) bekezdés 16. pont    2011. évi CLXXIX. törvény 80. § (1)-(2) bekezdés |
| 27. | **Közreműködés a település közbiztonságának biztosításában** | 2011. évi CLXXXIX. törvény 13. § (1) bekezdés 17. pont |
| 28. | **Városi Piac üzemeltetése** | 55/2009. (III. 13.) Kormányrendelet  6. § (1) bekezdés |

*2. melléklet a 7/2024. (X. 3.) önkormányzati rendelethez*

**Az Önkormányzat által önként vállalt feladatok**

|  |  |  |
| --- | --- | --- |
|  | **Feladat megnevezése** | **Feladatot meghatározó** **jogszabály** |
| 1. | **Szociális ellátások területén:** |  |
| szociális földprogrammal kapcsolatos feladatok | 1993. évi III. törvény |
| 2. | **Oktatás/nevelés területén:** |  |
| bölcsődei ellátás | 1997. évi XXXI. törvény 42. § - 42/A. § |
| Bursa Hungarica Felsőoktatási Önkormányzati Ösztöndíjrendszer | 51/2007. (III. 26.) Kor. rendelet 18. § (4) bekezdés |
| sajátos nevelési igenyű gyermekek óvodai nevelése | 2011. évi CXC. törvény 47. § (3) bekezdés |
| 3. | a közterületi rend és tisztaság védelméről  közterület-felügyelő útján gondoskodik | 1999. évi LXIII. törvény 1. § (1) bekezdés |
| 4. | helyi újság kiadása |  |
| 5. | mezei őrszolgálat fenntartása | 1997. évi CLIX. törvény 16. § (1) bekezdés |
| 6. | Biztos Kezdet Gyerekház fenntartása |  |

*3. melléklet a 7/2024. (X. 3.) önkormányzati rendelethez*

1. **A KÉPVISELŐ-TESTÜLET ÁLTAL A POLGÁRMESTERRE ÁTRUHÁZOTT HATÁSKÖRÖK ÉS FELADATOK JEGYZÉKE**

|  |  |
| --- | --- |
| **1** | a) a rendkívüli települési támogatással kapcsolatos ügyek  b) a gyógyszerkiadásokhoz való hozzájárulásra vonatkozóan a Remedium 2000 Gyógyszertárral megállapodás kötése  c) a szociális földprogrammal kapcsolatos hatáskör (ellátás megállapítása, megszüntetése)  d) a köztemetéssel kapcsolatos ügyeket  e) a díszsírhellyel kapcsolatos ügyeket |
| **2** | a) a díszpolgári cím adományozásáról szóló díszoklevelet, emlékplakettet  b) a „Pro urbe” emlékplakettet,  c) az önkormányzat által alapított egyéb díjakat, elismeréseket |
| **3** | A filmforgatás célú közterület - használattal összefüggő, Mgtv-ben meghatározott képviselő - testületi hatásköröket a polgármester gyakorolja |
| **4** | A közterület - használati engedély iránti kérelmet az önkormányzat által készített formanyomtatványon kell benyújtani. Az engedély megadása a polgármester hatáskörébe tartozik.  A döntés meghozatalára az önkormányzat hatósági ügyben vonatkozó szabályokat kell alkalmazni. |
| **5** | A képviselő - testület felhatalmazza a polgármestert, hogy  a) a tulajdonosi jog gyakorlója döntései alapján a szerződéseket megkösse,  b) ellenőrizze a szerződésben foglaltak teljesítését és indokolt esetben megtegye azokat a jognyilatkozatokat, amelyek szerződés felbontására vagy megszüntetésére irányulnak, vagy érvényesítse az önkormányzat igényeit, ideértve bírósági eljárás megindítását is,  c) önállóan elutasítson olyan szerződési ajánlatokat, amelyek elfogadása jogszabályi rendelkezéssel, vagy önkormányzati határozatban előírtakkal ellentétes lenne,  d) közműszolgáltatók részére közmű vezetékek elhelyezése céljára vezetékjogot, vagy szolgalmi jogot, vagy használati jogot önkormányzati ingatlanokon olyan mértékig biztosítson, amelyek az érintett ingatlanok rendeltetés szerinti felhasználását nem befolyásolják,  e) vezeték-, szolgalmi- és használati jogot biztosító szerződéseket az önkormányzat, mint jogosult javára egymillió forint értékhatárig önállóan megkössön,  f) hozzájáruljon közterület használatához, vagy erre szerződést kössön, ha a használat közterületként nyilvántartott földrészlet rendeltetésének megfelelő  használatát biztosítja,  g) döntsön az építési telkekre bejegyzett visszavásárlási joggal kapcsolatos kérelmekről,  h) döntsön a vállalkozói telkekre bejegyzett jogokkal, tényekkel kapcsolatos kérelmekről. |
| **6** | Nem többségi önkormányzati tulajdonban lévő gazdasági társaságokban az önkormányzatot a képviselő-testület külön döntése hiányában a polgármester képviseli. |
| **7** | A címer felhasználását és forgalomba hozatalát a polgármester engedélyezi |

2. **KÉPVISELŐ-TESTÜLET ÁLTAL A JEGYZŐRE ÁTRUHÁZOTT HATÁSKÖRÖK ÉS FELADATOK JEGYZÉKE**

a) a lakhatáshoz kapcsolódó rezsiköltségekhez való hozzájárulás;

b) az elhunyt személy eltemettetésének költségeihez való hozzájárulás;

c) születési támogatás;

d) születésnapi támogatás;

e) iskoláztatási támogatás;

f) bölcsődei és óvodáztatási hozzájárulás

g) idősek és rászorultak karácsonyi támogatása

h) 35 éve város Biharkeresztes támogatás

*4. melléklet a 7/2024. (X. 3.) önkormányzati rendelethez*

**KÉPVISELŐ-TESTÜLET ÁLTAL A KÉPVISELŐ-TESTÜLET BIZOTTSÁGÁRA ÁTRUHÁZOTT HATÁSKÖRÖK ÉS FELADATOK JEGYZÉKE**

A képviselő–testület az Ügyrendi és Pénzügyi Bizottságra ruházza át a szociális célú tüzelőanyag támogatással kapcsolatos ügyet.

*5. melléklet a 7/2024. (X. 3.) önkormányzati rendelethez*

**Biharkeresztes Város részvételével működő társulások jegyzéke**

1. Székhelye a Biharkeresztesi Közös Önkormányzati Hivatalnak

2. Óvodai Társulás

3. Szociális és Gyermekjóléti Társulás

4. Biharkeresztes és Ártánd Önkormányzatok Infrastruktúra – fejlesztési Társulása

5. Bihari Önkormányzatok Többcélú Kistérségi Társulása

6. Bihari Szilárd Hulladéklerakó és Hasznosító Társulás

*6. melléklet a 7/2024. (X. 3.) önkormányzati rendelethez*

**A Képviselő-testületi ülésen és bizottsági ülésen tevékenységi körükbe tartozóan tanácskozási joggal rendelkező önszerveződő közösségek**

1. Fehér Mályva Hagyományőrző Közhasznú Egyesület

2. Bihariak Biharért Közhasznú Egyesület

3. Szarkaláb Néptánc Egyesület

4. Keresztesi Lovagok ME

5. Városi Sportegyesület Biharkeresztes

6. Polgárőrség Biharkeresztes

7. Volens Egyesület

*7. melléklet a 7/2024. (X. 3.) önkormányzati rendelethez*

**Az önkormányzat által alkalmazandó kormányzati funkciók szerinti besorolás**

| **Alaptevékenység** | |
| --- | --- |
| **kormányzati funkció kód száma** | **kormányzati funkció kód neve** |
| 011130 | Önkormányzatok és önkormányzati hivatalok jogalkotó és általános igazgatási tevékenysége |
| 013320 | Köztemető-fenntartás és - működtetés |
| 013350 | Az önkormányzati vagyonnal való gazdálkodással kapcsolatos feladatok |
| 013360 | Más szerv részére végzett pénzügyi-gazdálkodási, üzemeltetési, egyéb szolgáltatások |
| 016080 | Kiemelt állami és önkormányzati rendezvények |
| 022010 | Polgári honvédelem ágazati feladatai, a lakosság felkészítése |
| 031030 | Közterület rendjének fenntartása |
| 032020 | Tűz- és katasztrófavédelmi tevékenységek |
| 041232 | Start-munka program – Téli közfoglalkoztatás |
| 041233 | Hosszabb időtartamú közfoglalkoztatás |
| 041236 | Országos közfoglalkoztatási program |
| 041237 | Közfoglalkoztatási mintaprogram |
| 042130 | Növénytermesztés, állattenyésztés és kacsolódó szolgáltatások |
| 042180 | Állat-egészségügy |
| 045120 | Út, autópálya építése |
| 045160 | Közutak, hidak, alagutak üzemeltetése, fenntartása |
| 045161 | Kerékpárutak üzemeltetése, fenntartása |
| 045170 | Parkoló, garázs üzemeltetése, fenntartása |
| 046040 | Hírügynökségi, információs szolgáltatás |
| 047410 | Ár- és belvízvédelemmel összefüggő tevékenységek |
| 051030 | Nem veszélyes (települési) hulladék vegyes (ömlesztett) begyűjtése, szállítása, átrakása |
| 052080 | Szennyvízcsatorna építése, fenntartása, üzemeltetése |
| 062020 | Településfejlesztési projektek és támogatásuk |
| 063020 | Víztermelés, -kezelés, -ellátás |
| 063080 | Vízellátással kapcsolatos közmű építése, fenntartása, üzemeltetése |
| 064010 | Közvilágítás |
| 066010 | Zöldterület-kezelés |
| 066020 | Város-, községgazdálkodási egyéb szolgáltatások |
| 072111 | Háziorvosi alapellátás |
| 072112 | Háziorvosi ügyeleti ellátás |
| 074031 | Család és nővédelmi egészségügyi gondozás |
| 074032 | Ifjúság-egészségügyi gondozás |
| 076062 | Település-egészségügyi feladatok |
| 081041 | Versenysport- és utánpótlás-nevelési tevékenység és támogatása |
| 082091 | Közművelődés – közösségi és társadalmi részvétel fejlesztése |
| 082092 | Közművelődés – hagyományos közösségi kulturális értékek gondozása |
| 082093 | Közművelődés – egész életre kiterjedő tanulás, amatőr művészetek |
| 082094 | Közművelődés – kulturális alapú gazdaságfejlesztés |
| 091110 | Óvodai nevelés, ellátás szakmai feladatai |
| 091120 | Sajátos nevelési igényű gyermekek óvodai nevelésének, ellátásának szakmai feladatai |
| 091140 | Óvodai nevelés, ellátás működtetési feladatai |
| 096015 | Gyermekétkeztetés köznevelési intézményben |
| 096025 | Munkahelyi étkeztetés köznevelési intézményben |
| 101221 | Fogyatékossággal élők nappali ellátása |
| 102031 | Idősek nappali ellátása |
| 104031 | Gyermekek bölcsődében és mini bölcsődében történő ellátása |
| 104035 | Gyermekétkeztetés bölcsődében, fogyatékosok nappali intézményében |
| 104037 | Intézményen kívüli gyermekétkeztetés |
| 104042 | Család és gyermekjóléti szolgáltatások |
| 104044 | Biztos Kezdet Gyerekház |
| 104060 | A gyermekek, fiatalok és családok életminőségét javító programok |
| 105020 | Foglalkoztatást elősegítő képzések és egyéb támogatások |
| 106020 | Lakásfenntartással, lakhatással összefüggő ellátások |
| 107051 | Szociális étkeztetés szociális konyhán |
| 107052 | Házi segítségnyújtás |
| 107053 | Jelzőrendszeres házi segítségnyújtás |
| 107055 | Falugondnoki, tanyagondnoki szolgáltatás |

Végső előterjesztői indokolás

**JOGSZABÁLYTERVEZET INDOKOLÁSA**

*(a jogalkotásról szóló 2010. évi CXXX. törvény 18. § szerint)*

Ártánd Község Önkormányzat Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében és az Alaptörvény 32. cikk (1) bekezdés d) pontjában, valamint a Magyarország helyi önkormányzatairól szóló 2011. évi CLXXXIX. törvény 53. § (1) bekezdése alapján alkotja meg az önkormányzat szervezeti és működési szabályzatáról szóló rendeletét. Új rendelet kerül megalkotásra.

**1. §-hoz**

Az önkormányzat adatait, jelképeit, pecsétjét és a jelképek használati rendjére való utalást határozza meg.

**2. §-hoz**

A Képviselő-testület szerveiről rendelkezik.

**3. §-hoz**

Az önkormányzat kötelező és önként vállalt feladatairól rendelkezés és arra való utalás a rendelet mellékleteire.

**4-5. §-hoz**

A Képviselő-testület munkatervéről rendelkezik, valamint az átruházott hatáskörökről és ezek mellékleteiről való utalásáról.

**6-8. §-hoz**

A Képviselő-testület üléseinek részleteiről rendelkezik.

**9-14. §-hoz**

A Képviselő-testület összehívásáról és annak vezetéséről tartalmaz részletes szabályokat.

**15. §-hoz**

A Képviselő-testület nyilvános üléséről tartalmaz szabályokat.

**16. §-hoz**

A Képviselő-testület zárt üléseinek szabályait tartalmazza.

**17-18. §-hoz**

A Képviselő-testület üléseinek napirendre, előterjesztőire és a napirend elfogadását szabályozza.

**19. §-hoz**

A képviselő-testületi előterjesztéseinek formai és tartalmi követelményeit szabályozza.

**20-22. §-hoz**

A Képviselő-testület tanácskozási rendjét, határozatképesség megállapítását, polgármesternek az ülésvezetésével kapcsolatos jogosítványait tartalmazza.

**23. §-hoz**

A Képviselő-testület ülés vitavezetési szabályait, a tanácskozás rendjét, az előterjesztéseket és a felszólalások típusait szabályozza.

**24. §-hoz**

A napirenden kívüli felszólalást szabálya.

**25. §-hoz**

A napirendhez kapcsolódó felszólalások sorrendje.

**26-27 §-hoz**

Az ügyrendi kérdés, felszólalás és javaslat.

**28. §-hoz**

A képviselői kérdések szabályai.

**29. §-hoz**

A képviselői önálló indítvány és annak tartalmai elemei és az ezekre vonatkozó részletszabályok.

**30. §-hoz**

Interpelláció részletszabályai.

**31. §-hoz**

Állampolgári hozzászólás szabályozása.

**32-33. §-hoz**

A döntéshozatal szabályai. Minősített többséggel kapcsolatos döntések. Határozathozatal egyszerű többséggel. Szavazások rendjének szabályai. Határozatok alaki és formai meghatározása. Határozatok megküldésének, nyilvántartásának szabályai, valamint a szavazás módjának részleteiről rendelkezik.

**34. §-hoz**

A rendeletalkotás szabályairól rendelkezik.

**35. § - hoz**

A jegyzőkönyvekről tartalmaz részletszabályokat.

**36. §-hoz**

A közmeghallgatásról rendelkezik.

**37. §-hoz**

A lakossági fórumról rendelkezik.

**38-39. §-hoz**

A képviselőkről rendelkezik, jogairól és kötelezettségeiről határoz meg részletszabályokat.

**40. §-hoz**

A tanácsnok szabályait tartalmazza.

**44. §-hoz**

Az állandó bizottságokra határoz meg részleteket.

**42. §-hoz**

Az állandó bizottságok feladatait határozza meg részletesen.

**43. §-hoz**

Ad-hoc bizottságokra vonatkozó passzusok.

**44. §-hoz**

Bizottságok üléseinek szabályai.

**45-46. §-hoz**

A polgármesterre vonatkozó szabályokat tartalmazza.

**47. §-hoz**

Az alpolgármesterre vonatkozó szabályokat tartalmazza.

**48. §-hoz**

A jegyzőre és aljegyzőre vonatkozó szabályokat tartalmazza.

**49. §-hoz**

Az önkormányzati hivatal szervezeti felépítése.

**50. §-hoz**

Társulásokra való szabályok és az oda való utalás.

**51-52. §-hoz**

A nemzetiségi önkormányzatokkal történő együttműködés.

**53. §-hoz**

A költségvetés ide vonatkozó részére vonatkozó szabály.

**54. §-hoz**

Az önkormányzat gazdasági programjának szabályozása.

**55. §-hoz**

Az önkormányzat vagyonára való utalás és arról rendelkezés.

**56. §-hoz**

Az SZMSZ kihelyezésére, felülvizsgálatára és egyéb rendelkezések szabályozása. A rendelet mellékleteinek és függelékeinek felsorolása.

**57-58. §-hoz**

Hatálybaléptető és hatályon kívül helyező rendelkezések.

**1. számú melléklet**

Az önkormányzat által ellátott kötelező feladatok

**2. számú melléklet**

Az Önkormányzat által önként vállalt feladatok

**3. számú melléklet**

A Képviselő-testület által a polgármesterre és jegyzőre átruházott hatáskörök és feladatok jegyzéke

**4. számú melléklet**

A képviselő-testület által a bizottságra átruházott hatáskörök jegyzéke

**5. számú melléklet**

Biharkeresztes Város részvételével működő társulások jegyzéke

**6. számú melléklet**

A Képviselő-testületi ülésen és bizottsági ülésen tevékenységi körükbe tartozóan tanácskozási joggal rendelkező önszerveződő közösségek

**7. számú melléklet**

Az önkormányzat által alkalmazandó kormányzati funkciók szerinti besorolás

**\* \* \***

Az indokolás közzététele megtörténik az előterjesztés közzétételével.

A javasolt szabályozás az európai uniós jogból eredő kötelezettségekkel összhangban van.

A jogalkotásról szóló 2010. évi CXXX. törvény 20. § szerinti egyeztetési kötelezettség jelen szabályozásnál nem releváns.